text:
Kwambara neza ni byiza ariko biba akarusho iyo wambaye umwambaro ukanamenya ubusobanuro bw’amabara awugize. Abantu benshi babona bambara gusa ariko ntibabashe kumenya amabara yambaye icyo asobanuye, iyo rero uhuye n’umuntu usobanukiwe ayo mabara ashoboro kugushima cyangwa akakugaya bitewe n’ibihe wayambayemo. Biba byiza iyo ubashije kuyasobanukirwa.
Dore uyu munsi ayo ugomba kubanza gusobanukirwa
Umuhondo:Abantu bakunda kwambara imyenda y’umuhondo baba ari abantu bashimishije kandi bashimisha n’abandi. Baba bazi gukora, kandi bazi guhangana n’ibibagora. Abantu bakunda ibara ry’umuhondo kandi ngo baba bifuza kunezerwa ndetse bazi no kubiharanira.Igihe rero umuntu yumva anezerewe , ngo ajye yambara imyenda y’umuhondo.
Ubururu : ibara ry’ubururu rituma umuntu arushaho gutuza. Ngo ni ibara ry’ umutuzo, ry’urukundo rw’abawe no kubitaho.
Ngo abantu bakunda kwambara imyenda y’ubururu bwerurutse (bleu ciel), bakunda kuba bazi guhanga , ndetse bazi no gutekereza cyane. Nyamara ngo abakunda ubururu bwijimye ( bleu foncé), bakunda kuba ari abahanga, bigenga kandi bita ku nshingano zabo
Umutuku :ibara ritukura risobanura ibintu byinshi gusa iyo wambaye ibara ritukura bivuze ko uri umuntu ufite intego ;cyangwa se bisobanura ko uri umuntu ufite imbaraga zo kuba wakora ikintu ;ubundi kandi ibara ritukura rishobora no gusobanura umuntu ugaragaza amarangamutima ye vuba. Nk’uko tubikesha urubuga rwa internet 7sur7 ; iri bara ngo ryerekana imbaraga, ubushake bukomeye ndetse n’urukundo . Ku rundi ruhande ngo iri bara rivuga amaraso ndetse n’ intambara.abantu bakunda kwambara imyenda y’ umutuku, baba ari abantu baharanira gutera imbere batajya bava ku izima bagira amarangamutima yihuse kandi bigirira ikizere.
Icyatsi : ibarab ry’ icyatsi rifite ubusobanuro bw’ibintu byinshi ; rishobora gusobanura ubukungu. Ubundikandi ngo iyo ukunda kwambara icyatsi uba uri inshuti ikomeye y’ibidukikije,iyo nanone ukunda iri bara ngo uba ubana neza nabaturanyi bawe, ubayeho neza kandi ubukungu bwawe bukunze kuba bwifashe neza.
Umukara : iribara ngo nujya gukora ikizamini cy’akazi cy’amagambo uzagende uryambaye ;ubundi ngo rigaragaza ko rishobora gusobanura agahinda hari ibihugu bimwe na bimwe baryambara bagiye gushyingura cyangwa kwibuka .Nanone ngo rigira iki gisobanuro iyo waryambaye ari umukara gusa ,naho iyo rivangiye biba ntacyo bitwaye.
Umweru : n’ubwo iri bara rikunda kwambarwa n’abantu bagira isuku cyangwa biyitaho ngo risobanura umucyo cyangwa urumuri ; kwambara imyambaro y’umweru ugiye mukizamini cy’akazi cy’amagambo ( Interview) ntakibazo cyiba kirimo ikindi kandi ngo niryo bara ryamarwa n’ingeri zose z’abantu kandi bakagaragara neza cyane.
Nimba wasomye ubusobanuro bw’aya mabara nawe ambara imyambaro igizwe nayo bitewe naho ugiye nibwo abantu bazabona ko usobanutse.
Imbabazi Alain Fabrice
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->
none ko mpora mbona abantu bambara noir (umukara)kumusi wamariage ????sivyiza rero ???


c: text/html

text:
2
Izina ry’Imana mu Byanditswe by’ikigiriki bya gikristo
Abahanga mu bya Bibiliya bemera ko izina bwite ry’Imana rigaragazwa n’inyuguti enye bakunze kwita Tetaragaramu (יהוה), riboneka incuro zigera hafi ku 7.000 mu mwandiko w’umwimerere w’Ibyanditswe by’igiheburayo. Icyakora, abenshi bumva ko ritabonekaga mu mwandiko w’umwimerere w’Ibyanditswe by’ikigiriki bya gikristo. Ni yo mpamvu Bibiliya nyinshi zo muri iki gihe zidakoresha izina Yehova mu cyo bakunze kwita Isezerano rishya. N’iyo abahinduzi bahindura amagambo yavanywe mu Byanditswe by’igiheburayo abonekamo iyo Tetaragaramu, abenshi bakoresha “Umwami” aho gukoresha izina bwite ry’Imana.
Bibiliya y’Ubuhinduzi bw’isi nshya yo ntikurikiza ubwo buryo bukoreshwa na benshi. Ikoresha izina Yehova incuro 237 mu Byanditswe by’ikigiriki bya gikristo. Abahinduye iyo Bibiliya bafashe uwo mwanzuro bashingiye ku bintu bibiri by’ingenzi: (1) Inyandiko zandikishijwe intoki dufite muri iki gihe, si umwimerere. Kopi zibarirwa mu bihumbi ziboneka muri iki gihe, hafi ya zose zanditswe nyuma y’imyaka igera nibura kuri magana abiri kopi z’umwimerere zanditswe. (2) Icyo gihe abandukuye izo nyandiko bavanyemo ya Tetaragaramu, bayisimbuza ijambo ry’ikigiriki Kyʹri·os, rivuga “Umwami,” cyangwa bazandukura bahereye ku nyandiko iyo Tetaragaramu yari yaramaze kuvanwamo.
Komite yahinduye Bibiliya y’Ubuhinduzi bw’isi nshya yagaragaje ko hari ibimenyetso bifatika byemeza ko Tetaragaramu yabonekaga mu nyandiko z’umwimerere z’ikigiriki. Uwo mwanzuro ushingiye ku bimenyetso bikurikira:
Kopi z’Ibyanditswe by’igiheburayo zakoreshwaga mu gihe cya Yesu n’abigishwa be zarimo Tetaragaramu. Kera hari abantu bake babihakanaga. Ariko aho kopi z’Ibyanditswe by’igiheburayo zo mu kinyejana cya mbere zivumburiwe hafi y’i Qumran, impaka zahise zishirira aho.
Mu gihe cya Yesu n’intumwa ze, Tetaragaramu yabonekaga mu nyandiko z’Ibyanditswe by’igiheburayo zahinduwe mu kigiriki. Mu gihe cy’ibinyejana byinshi, abahanga batekerezaga ko Tetaragaramu itabonekaga muri Bibiliya y’Ibyanditswe by’igiheburayo ihinduye mu kigiriki yitwa Septante. Nyuma yaho, mu kinyejana cya 20 rwagati, abahanga basuzumye bimwe mu bice bya kera cyane by’iyo Bibiliya y’ikigiriki yitwa Septante byariho no mu gihe cya Yesu. Basanze ibyo bice bibonekamo izina bwite ry’Imana, ryanditswe mu nyuguti z’igiheburayo. Ibyo bigaragaza ko mu gihe cya Yesu, kopi z’Ibyanditswe zo mu kigiriki zabonekagamo izina ry’Imana. Icyakora mu kinyejana cya kane, inyandiko nyinshi zandikishijwe intoki za Septante, urugero nka Kodegisi Vaticanus na Kodegisi Sinaiticus, ntizarimo izina ry’Imana kuva mu Ntangiriro kugeza muri Malaki (aho ryari risanzwe riri mu mwandiko wa kera wandikishijwe intoki). Ni yo mpamvu bidatangaje kuba inyandiko zo muri icyo gihe z’icyo bita Isezerano rishya cyangwa Ibyanditswe by’ikigiriki zitabonekamo izina ry’Imana.
Yesu yaravuze ati “naje mu izina rya Data.” Nanone yavuze ko imirimo yakoraga, yayikoraga mu ‘izina rya Se.’
Ibyanditswe by’ikigiriki bya gikristo bigaragaza ko Yesu yakundaga gukoresha izina ry’Imana kandi ko yarimenyeshaga abandi (Yohana 17:6, 11, 12, 26). Yesu yaravuze ati “naje mu izina rya Data.” Nanone yavuze ko imirimo yakoraga, yayikoraga mu ‘izina rya Se.’—Yohana 5:43; 10:25.
Kubera ko Ibyanditswe by’ikigiriki bya gikristo na byo byahumetswe kimwe n’Ibyanditswe by’igiheburayo, byo biramutse bitarimo izina rya Yehova byaba bitumvikana. Mu kinyejana cya mbere, umwigishwa Yakobo yabwiye abasaza b’i Yerusalemu ati “Simeyoni yadutekerereje mu buryo burambuye ukuntu ku ncuro ya mbere Imana yitaye ku banyamahanga, kugira ngo ibakuremo ubwoko bwitirirwa izina ryayo” (Ibyakozwe 15:14). Iyo abantu bo mu kinyejana cya mbere baba batazi izina ry’Imana cyangwa batararikoreshaga, Yakobo ntiyari kuvuga ayo magambo.
Izina ry’Imana riboneka mu Byanditswe by’ikigiriki ryanditswe mu buryo buhinnye. Mu Byahishuwe 19:1, 3, 4, 6, iryo zina riboneka mu ijambo “Haleluya.” Iryo jambo rikomoka ku ijambo ry’igiheburayo, risobanurwa ngo “nimusingize Yah!” “Yah” ni impine y’izina Yehova. Hari amazina menshi yakoreshejwe mu Byanditswe by’ikigiriki akomoka ku izina ry’Imana. Koko rero, ibitabo bitandukanye bivuga ko izina rya Yesu ubwaryo risobanurwa ngo “Yehova ni agakiza.”
Inyandiko za kera z’Abayahudi zigaragaza ko Abakristo b’Abayahudi bakoreshaga izina ry’Imana mu nyandiko zabo. Hari urutonde rw’amategeko atari yanditse yarangije gukusanywa mu mwaka wa 300 (Tosefta), rwavuze ibirebana n’inyandiko za gikristo zatwikwaga ku Isabato rugira ruti “ntibabura gutwika ibitabo by’ababwirizabutumwa hamwe n’ibitabo bya ba minim [bashobora kuba bari Abakristo b’Abayahudi]. Ariko bemererwa gutwika aho biri hose, kandi bakabitwikana n’Izina ry’Imana ryanditsemo.” Urwo rutonde rwanasubiyemo amagambo yavuzwe na Rabbi Yosé w’Umunyagalilaya wabayeho mu ntangiriro z’ikinyejana cya kabiri, ruvuga ko ku yindi minsi y’icyumweru “umuntu yakataga [mu nyandiko za gikristo] agace kanditseho Izina ry’Imana akakabika, ibice bisigaye akabitwika.”
Zimwe mu ntiti mu bya Bibiliya zemera ko izina ry’Imana ryabonekaga mu mirongo y’Ibyanditswe by’igiheburayo yandukuwe mu Byanditswe by’ikigiriki bya gikristo. Mu gitabo gisobanura amagambo yo muri Bibiliya, munsi y’agatwe kavuga ngo “Tetaragaramu mu Isezerano rishya,” hagira hati “hari ibimenyetso bigaragaza ko Tetaragaramu cyangwa izina ry’Imana ari ryo Yahweh, ryabonekaga mu magambo amwe n’amwe cyangwa mu magambo yose yavanywe mu Isezerano rya kera akandukurwa mu Isezerano rishya, igihe ryandikwaga bwa mbere” (The Anchor Bible Dictionary). Umuhanga witwa George Howard yaravuze ati “kubera ko Tetaragaramu yari icyanditse muri kopi za Bibiliya y’ikigiriki [Septante] ari byo Byanditswe byakoreshwaga mu itorero ryo mu kinyejana cya mbere, birakwiriye kwemera ko iyo abanditsi b’Isezerano rishya basubiragamo amagambo yo mu Byanditswe, barekeraga iyo Tetaragaramu muri uwo mwandiko wa Bibiliya.”
Abahinduzi ba Bibiliya bemerwa bakoresheje izina ry’Imana mu Byanditswe by’ikigiriki bya gikristo. Bamwe muri abo bahinduzi babigenje batyo na mbere cyane y’uko hasohoka Bibiliya y’Ubuhinduzi bw’isi nshya. Dore bamwe muri abo bahinduzi na Bibiliya bahinduye: A Literal Translation of the New Testament . . . From the Text of the Vatican Manuscript, yahinduwe na Herman Heinfetter (1863); The Emphatic Diaglott, yahinduwe na Benjamin Wilson (1864); The Epistles of Paul in Modern English, yahinduwe na George Barker Stevens (1898); St. Paul’s Epistle to the Romans, yahinduwe na W. G. Rutherford (1900); The New Testament Letters, yahinduwe na J.W.C. Wand, Musenyeri wa Londres (1946). Nanone kandi, muri Bibiliya y’icyesipanyoli yo mu ntangiriro z’ikinyejana cya 20, umuhinduzi witwa Pablo Besson yakoresheje izina Jehová muri Luka 2:15 no muri Yuda 14, kandi irimo ibisobanuro bigera hafi ku 100 biri ahagana hasi ku ipaji bigaragaza aho izina ry’Imana ryagombaga gukoreshwa. Kera cyane mbere y’uko izo Bibiliya zihindurwa, Bibiliya z’Ibyanditswe by’ikigiriki bya gikristo zo mu giheburayo zo kuva mu kinyejana cya 16 na nyuma yaho, zakoresheje za nyuguti enye zigize izina ry’Imana mu mirongo myinshi. Mu rurimi rw’ikidage honyine, ubuhinduzi bwa Bibiliya nibura 11 bukoresha izina “Yehova” (cyangwa ubundi buryo bwo kurivuga mu giheburayo ari bwo “Yahweh”) mu Byanditswe by’ikigiriki bya gikristo, mu gihe abahinduzi bane bashyira izina ry’Imana mu dukubo inyuma y’izina “Umwami.” Ubuhinduzi bwa Bibiliya burenga 70 bw’ikidage bukoresha izina ry’Imana mu bisobanuro by’ahagana hasi ku ipaji no mu bindi bisobanuro.
Ubuhinduzi bwa Bibiliya bwo mu ndimi zirenga ijana bubonekamo izina ry’Imana mu Byanditswe by’ikigiriki bya gikristo. Indimi nyinshi zo muri Afurika, indimi kavukire zo muri Amerika, Aziya, u Burayi n’ibirwa bya Pasifika, zikunda gukoresha izina ry’Imana. (Reba urutonde rw’izo ndimi ku ipaji ya 1742 na 1743.) Impamvu zatumye abahinduye Bibiliya muri izo ndimi bakoresha izina ry’Imana, zisa n’izavuzwe hejuru. Bumwe muri ubwo buhinduzi bw’Ibyanditswe by’ikigiriki bya gikristo bwasohotse vuba aha, ni nka Bibiliya ya Rotuman (1999), ikoresha izina “Jihova” incuro 51 mu mirongo 48, na Bibiliya y’ikibataki yo muri Indoneziya (1989), ikoresha izina “Jahowa” incuro 110.
Koko rero hari impamvu zidashidikanywaho zatumye izina ry’Imana Yehova risubizwa mu Byanditswe by’ikigiriki bya gikristo. Ibyo ni byo abahinduye Bibiliya y’Ubuhinduzi bw’isi nshya bakoze. Bubaha izina ry’Imana mu buryo bwimbitse, kandi birinze kuvana muri Bibiliya ikintu cyose kiboneka mu mwandiko w’umwimerere.—Ibyahishuwe 22:18, 19.

robotstxt: allowed

filter: keep


text:
Amakuru ikinyamakuru Izuba Rirashe gikesha Umuryango Mpuzamahanga wita ku biribwa n’ubuhinzi ku isi (FAO) avuga ko atari byiza guhora uha inkwavu ibyatsi bimwe, kuko biri mu bishobora gutuma zitabona intungamubiri zikeneye.
Nk’uko ayo makuru abivuga, burya iyo uha inkwavu icyatsi kimwe gusa usanga bigira ingaruka ku mikurire yazo, kuko ziba zitabona intungamubiri zakagombye kuba zibona. Aha bavuga ko iyo ziriye ibyatsi bimwe kenshi bidasimburanya umworozi nta cyizere aba akwiye kugira ko ziriye uko bikwiye.
Ayo makuru yemeza ko ubundi inkwavu zigomba guhabwa ubwatsi uhinduranya, kuko bituma zishishikarira kubirya zitabirambirwa. Ikigeretse kuri ibyo ni ngombwa ko umworozi abanza kumutsa ubwatsi inkwavu zirya, kuko bizigabanyiriza ibyago byo kwibasirwa n’indwara mu buryo bworoshye.
Ibyo byatsi ntibigomba kuba byumwe, ahubwo bigomba kumuka gusa kugira ngo nibura urukwavu rubone uko rubirya bitagoranye, kandi ntibigire ingaruka ku gifu cyarwo.
Bakomeza bavuga ko burya ari ngombwa kugaburira inkwavu inshuro ziri hagati y’ebyiri n’eshatu ku munsi. Aha bavuga ko biba byiza iyo inkwavu zihoranye ibyo kurya mu kazi kazo. Mbere yo kuruha ibyatsi ni ngombwa kubanza gufata ibyo rwari rwashigaje akabijugunya. Iyo bidakozwe bishobora kuba intandaro y’indwara zitandukanye.
Aha bakomeza bavuga ko ari ngombwa kwitondera ibyo umworozi agaburira urukwavu, kuko akenshi usanga hari ibyatsi byica inkwavu. Nk’ibibonobono, umukoni, umutambasha,umuyenzi, umwishywa n’ibindi.
Aha bakomeza bavuga ko iyo umworozi ashaka kugaburira urukwavu igihingwa rutari rusanzwe rurya aba agomba kugenda acyongera buhoro buhoro, kuko iyo kibaye cyonyine mu mafunguro bishobora guteza ikibazo mu mirire yarwo.
Mu gihe ashatse kuziha ibihingwa bizibyibushya bikungahaye ku ntungamubiri, agomba kubikoresha neza kuko akenshi birahenda. Mu gihe abifite ari bike, aba agomba kubibikira inkwavu zonsa.
Si byiza kugaburira inkwavu ibyatsi bimwe buri munsi
Shyiraho Igitekerezo!
Subscribe to: Post Comments (Atom)


text:
Itsinda rya Tuff Gangz rigiye gusohora indirimbo abari bayigize bose bongeye kwihuza batangira gukorera hamwe. Abarigize bakaba batangaje ko batazongera na rimwe kongera kwicamo ibice.
Itsinda rya Tuff Gangz rigiye gusohora indirimbo abari bayigize bose bongeye kwihuza batangira gukorera hamwe. Abarigize bakaba batangaje ko batazongera na rimwe kongera kwicamo ibice.
Jay Polly, Green P,Fireman na Bull Dogg bari bamaze imyaka ine baratandukanye ubu bongeye kwiyemeza kongera gukorera hamwe ndetse bahita banakora indirimbo bahuriyemo bose.
Ibi babikoze mu rwego rwo kongera guhuza imbaraga nk’uko byahoze mbere mu rugamba rushya rwo kwigarurira imitima y’abafana babo n’ abakunda injyana ya Hip Hop muri rusange.
Bose uko ari bane bagize iri tsinda bari mu nzira yo gusohora indirimbo ya mbere yitwa ‘For Someone’ bahuriyemo kuva basubirana, iteganyijwe gusohoka mu ntangiriro z’icyumweru gitaha mu gihe batangiye no gukora amashusho (clip video) yayo na yo batangaza ko azasohoka bidatinze.
Jay Polly abanyamakuru ko iyi ndirimbo ifite aho ihuriye n’isubiranamo rye na bagenzi be bagize itsinda rya Tuff Gangz aboneraho gusaba abafana b’ iri tsinda kumva ubutumwa buri muri iyi ndirimbo.
Jay Polly yagize ati, “harimo ubutumwa bufite aho buhuriye no kuba twaramaze kwiyunga tukiyemeza kongera guhuza imbaraga mu muziki wacu. Ni indirimbo navuga ko abakunzi bacu bakwiye kutwitega kuko ubutumwa buyirimo muri rusange bugenewe buri wese uzayumva”
Icyakora iyi ndirimbo ntabwo irimo Fireman, bivugwa ko yakozwe adahari ariko bizeza abakunzi babo ko azagaragara mu mishinga myinshi iri tsinda riteganya gukora mu minsi iri imbere.
Abajijwe ku gitekerezo cyo gusubirana kw’abagize iri tsinda bakongera gukorera hamwe, Jay Polly yavuze ko ari igitekerezo buri umwe yashyizemo imbaraga kugira ngo kigerweho bafata umwanzuro wo gushyira ku ruhande ibyatumaga bagira ubwumvikane buke bakongera huguza imbaraga.
Jay Polly ati, “Twicaye hamwe turareba dusanga ikidutanya ni gito kure cyane ugereranyije n’ikiduhuza. Icyo nemera ntashidikanya ni uko turi abavandimwe, kandi burya nta zibana zidakomanya amahembe”
Uyu muhanzi yakomeje agira ati “gusa icyatumye twongera kwihuza nticyatuma twongera gutandukana, ubu turimo gukora nk’itsinda nk’uko byahoze kandi tugarukanye imbaraga zirenze izo twakoranaga mbere. Abantu barakuze, bafite intego bihaye kandi bazi neza icyo bashaka mu muziki”.
Jay Polly kandi yafashe umwanya ashimira abafana ba Tuff Gangz bayihoza ku mutima, aboneraho kubizeza ko imbaraga iri tsinda rigarukanye ziruta kure izo ryahoranye ritaratandukana.
Ati, “Abafana bacu batubaye inyuma kuva twatangira umuziki kandi icyo nabizeza ni uko bashonje bahishiwe”
Yungamo ati, “Gusubirana ni ibintu abantu benshi bari bategereje kandi ntabwo tuzigera twongera kubatenguha, icyo tubasaba ni ugukomeza kudishyigikira, bakakira ibikorwa byacu kuko natwe tugarukanye imigambi mishya ku buryo njye ntakiryama kubera imbaraga turimo gushyiramo”
Iri tsinda kandi ryamaze gushyira ku mugaragaro igihe rizasohorera umuzingo (album) waryo mushya rihuriyemo uzerekwa abafana baryo ku itariki 30 Mutarama, 2018, bikaba byatumye Jay Polly yimura ukwezi azamurikiraho album ye muri Gashyantare 2018 mu gihe byari biteganyijwe ko azayimurikira abakunzi be mu kuboza.
Imbaraga zaranze abagize iri tsinda zatumye Jay Polly yegukana irushanwa rya Primus Guma Guma Super Star mu mwaka wa 2014, gusa bidateye kabiri iri itsinda ryaje gucikamo ibice aho iki gihembo gishyirwa mu majwi nk’intandaro yo gutandukana kw’abarigize.
Kuva icyo gihe kugeza ubu buri wese yatangiye gukora ukwe biza gutuma badatera intambwe bajya imbere muri muzika.
Nkindi Alpha
Ibitekerezo
Mbega byiza narindambiwe indirimbo zabapede naba lesibien kabisa tough gang turabemera Kanda hano umusubize
Nge nkumuryango wa bulldog uba hanze Belgiëm ndishibye cyane nka mukuruwe nziko ari umwana mwiza muzi akiri muto cyane kdi banayitagira iryo stinda hamwe nabandi ba Jay polly na bandi bose pe ndishibye byane kdi imana ibahe umugisha ikomeze ibahe urukundo nyarwa no kuba umwe kdi bavuga mukinyarwanda ngo akangozi kamwe karacika ariko inyabubiri cyagwa inyabutatu nubasha ngucika rero mukomereze aho murakoze Kanda hano umusubize
mugarutse kbsa aba vieux plz imbara before gushwana again after. Kanda hano umusubize
Bagaruye P fla..byagira ireme kurushaho kuko Nawe numuhanga kdi afite abafana benshi Kanda hano umusubize
ndishimye cyane kbs kubwaba ba type basubiranye iyondirimbo turayishak Kanda hano umusubize
lam happy becouse tuff gangz narimaze imi ntumva music kubera konari narabuze izonumva mutwere icyatumye mwitwa tuff mutwereke icyo mugarukanye. murakoze ndabemera Kanda hano umusubize
mukomezaho basaza mwarimwara mbabaje kuko ndumufanawa nyu ubunonge gutungana ibyo nda bikunze mbakunda nka nabafana 100 Kanda hano umusubize
erega iri tsinda mugihe ridafite P fla rwose bari kwivuna ntambaraga bagira Capital P atarimo Kanda hano umusubize
Ubundi haburagaki? nibyiza pe!! Kanda hano umusubize
Mperuka Music Tuff Gangs yakoze,Ndabasaba ko mwababarirana amakosa yabayeho,muri abavandimwe bacu,mwibuke Za Remera nahandi hose ingendo mwakoranaga kdi mwunzubumwe,muzagarure na P Fla plzzzzz. Kanda hano umusubize


text:
Phenias Gashirabake n’ umugore we Claudine Nyirampori mu kwezi gushize bafashe imitungo irimo amasambu n’ inka barayigurisha noneho basiga abana babo batanu bajya gusenga ntibagaruka.
Umukuru muri bo afite imyaka 14 y’amavuko ngo ababyeyi babo bagiye bababwira ko bagiye gusenga ntibagaruka.
Aba bana bavuga ko babayeho nabi bitewe n’ uko nta byo kurya bafite ku buryo ngo iyo batabonye umugiraneza ubaha ibyo guteka bajya mu buriri bakaryama.
Nyirakuru na Sekuru b’ aba bana bavuga ko bagerageza kwita kuri aba bana ariko bitewe n’ uko na bo batishoboye ngo bigera aho bikabananira.
Yaba uyu musaza n’ uyu mukecuru ndetse n’ abaturanyi b’ uyu muryango bavuga ko aba babyeyi bararuwe n’ itorero basengeramo kugeza magingo aya bataramenya inkomoko yaryo ndetse n’ uko ryitwa.
Ngo iyo bajyaga gusenga bikingiranaga mu nzu.
Bagenda bavugaga ko bagiye gutegereza Yesu uzaza kubatwara tariki ya 18 Ugushyingo uyu mwaka, umunsi warangiye hagendewe ku ngengabihe isanzwe.
Umunyamabanga Nshingwabikorwa w’ Umurenge wa Ruhango Nahayo Jean Marie ushimangira ko iki kibazo yari atarakigezwaho avuga ko aba bana bagiye guhabwa ubufasha bw’ ibiribwa bwihuse mu gihe hagishakishwa icyakorwa.
Kugeza magingo aya nta n’ umwe uhamya neza ko azi aho aba babyeyi bari, ariko hari amakuru agera kuri TV/Radio one dukesha iyi nkuru avuga ko bo na bagenzi babo basenganaga bagera kuri 30 ndetse bashobora no kuba barenga bacumbikiwe na Polisi mu karere kamwe ko mu Ntara y’ amajyepfo.
Gusa kugeza ubwo Tv/Radio One yateguraga iyi nkuru, aya makuru Polisi yo muri iyi Ntara yari itarayemeza.
Imyitwarire y’ aba babyeyi yo guta abana mu nzu bangana gutya ishingiye ku myemerere ngo ntiyatunguye abaturanyi babo kuko ngo bari bamaze igihe kinini badahinga, ndetse ngo mu bana bagera muri 6 bafite nta n’ umwe wanditse mu gitabo cy’ irangamimerere, bikiyongeraho ko ngo badatanga umusanzu w’ ubwisungane mu kwivuza ndetse ngo n’ urwaye ntibamuvuza.
Ibitekerezo
Polisi.nikomerezaho.babonakobabaye.inyoni.zirya.ibyeze.yesuyaravuze.ngoutakora.ntakarye Kanda hano umusubize
mbega mbega nidange dani yarabivuze Kanda hano umusubize
ibyo niko kuvuka ku babyeyi gito .ni injiji rwose! Kanda hano umusubize


text:
Imiyoborere myiza si ukwitorera abayobozi cyangwa kubakuraho igihe bakoze nabi. « Ministre Biruta ».
Atangiza icyiciro cya mbere cy’ukwezi kw’imiyoborere myiza mu karere ka Muhanga, minisitiri w’ibikorwa Remezo Dr. Vincent Biruta yatangajwe n’ibikorwa by’indashyikirwa abaturage batuye mu murenge wa Rongi bamaze kugeraho kubera imiyoborere myiza.
Minisitiri Biruta avuga ko iyo bavuga imiyoborere myiza ari ukujya inama hagati y’abayobozi n’abayoborwa, aho bashyira hamwe mu gucunga neza ibikorwa remezo, ndetse no kugira uruhare mu gushakira hamwe icyateza imbere abaturage n’igihugu muri Rusange.
Ahereye ku bikorwa by’umudugudu w’icyitegererezo wubatse ahitwa Muyebe, kandi ari mu cyaro cya Kure, ibi bikorwa bikaba birimo igishushanyo mbonera cy’uwo mudugudu, inzu zubatse ku buryo bwo gufata amazi yose ku mazu, ibigega bya Biogaz, ndetse n’ubworozi bwa Kijyambere, Minisitiri Biruta avuga ko hakenewe ko mu karere hongerwa imidugudu yujuje ibya Ngombwa byose umuturage akenera.
Minisitiri w’ibikorwa remezo Dr. Vincent Biruta, avuga ko imiyoborere myiza ari yo soko y’amajyambere nk’aya bitandukanye n’abakekaga ko imiyoborere myiza ari ugushyiraho abayobozi no kubakuraho gusa, agira ati, “Ntabwo imiyoborere myiza ari ukwishyiriraho abayobozi cyangwa kugira ububasha bwo kubakuraho igihe atakoze neza, igikomeye ni ukumvikana. Imiyoborere myiza ni ugushyirahamwe ni ukugira uruhare mu iterambere ry’umuturage, hatitabajwe Leta buri munsi.
Bamwe mu baturage bo mu mudugudu wa Muyebe ariko n’ubwo nabo bishimira ibyiza imiyoborere myiza imaze kubagezaho birimo imiturire myiza ndetse n’imibereho myiza, banifuza kubakirwa amashuri kugirango abana babo baruhuke kujya kwiga i kantarange.
Mu izina ry’abari batuye mu murenge Nyabinoni bimuwe mu manegeka umugore witwa Murekatete avuga ko gutura mu mudugudu byamusubije ubuzima, ariko agasaba ko kuba barahawe ishuri ribanza, bagakwiye kubakirwa ibyumba by’amashuri by’imyaka 12, n’ikigo nderabuzima.
Minisitiri Biruta akaba yasezeranyije aba baturage kubakorera ubuvugizi ibi byose basabye bikabageraho kuko ngo byabafasha gukomeza kubungabunga n’ibyo bamaze kugeraho.
Usibye ibi kandi ngo bazanubakirwa ikusanyirizo ry’amata, ndetse n’aho gukorera fromage.
Ubuyobozi bw’umurenge wa Rongi buvuga ko buzakomeza kugeza ibikorwa remezo mu murenge wose ndetse no gukemurira ku gihe ibibazo by’abaturage, aho muri icyi cyiciro cya mbere cy’imiyoborere myiza hazakemurwa ibibazo by’abaturage bizakirwa byose, kuganirizwa kuri gahunda za Leta nk’ierambere ry’umurenge, imitangire ya serivisi, kurangiza imanza za gacaca, n’izaciwe n’inkiko zisanzwe n’abunzi ndetse no kumurikira abaturage ibibakorerwa, imikorere ya DASSO n’umutekano muri rusange.
Insanganyamatsiko izirikanwa muri uku kwezi kw’imiyoborere myiza ikaba igira iti, “imiyoborere ibereye abaturage: umusingi w’iterambere rirambyeâ€.


text:
Umuhanzi ukizamuka MBANZABUGABO Jean Marie amaze gukora umuzingo we wa mbere
Jean Marie Mbanzabugabo ni umuhanzi uri kuzamuka muri muzika nyarwanda, mu ndirimbo zihimbaza Imana. Ubusanzwe abarizwa mu itorero rya ADEPR ku Muhima, mu itorero ry’akarere ka Nyarugenge.
Kuri ubu rero akaba yishimira ibyiza amaze kugeraho mu muziki we nk’uko yabitangaje mu kiganiro yagiranye na agakiza.org . Yagize ati: “Ndashimira Imana yambashishije gukora umuziki, nta muntu wo mu muryango wanjye wigeze aririmba nange nabyiyumvisemo muri 2012, mu buryo bworoheje nkoresha disiketi, nyuma mu mwaka wa 2015 nza gutera intambwe yo kujya muri sitidiyo, ariko kuri ubu nkaba maze gukora alubumu ya mbere igizwe n’indirimbo umunani.
Akomeza avuga ko zimwe mu ndirimbo zigize alubumu ye zumvikanye mu giterane yakoranye n’abahanzi bagenzi be, harimo na Theogene Uwiringiyimana uzwi nka Bosebabireba.Iki giterane cyabereye kuri ADEPR Paruwasi Mugina, ku mudugudu wa Cyeru, ku cyumweru taliki ya 18 Kamena uyu mwaka.
Yagize ati: “iki giterane cyanejeje umutima wanjye kubera uburyo cyagenze neza, mu gihe mu itegurwa ryacyo nahuye n’amajwi anca intege, ndetse n’abambwira ko Theo atazaza ariko yaraje n’amakorari yose natumiye yaraje igiterane kigenda neza rwose imitima ya benshi igubwa neza.”
Mbanzabugabo avuga ko iyi alubumu ye yatunganirijwe muri K.F Studio na Producer Mashi, yayitiriye imwe mu ndirimbo ziyigize yitwa “IZANTABARA”. Akomeza avuga ko ari gutegura igiterane cyagutse kizabera kuri ADEPR Muhima, aho asengera. Muri icyo giterane, akaba aribwo azashyira ku mugaragaro iyi alubumu ye yambere y’amajwi yise “IZANTABARA”.
Tumwifurije ibyiza byose Imana yageneye abayubaha!
Niyondora Vedaste [email protected]


text:
Ingaruka zo gukorera kuri mudasobwa igihe kinini cyane
Gukoresha mudasobwa bigenda birushaho gucyenererwa mu gukora akazi. Mu mirimo itandukanye usanga mudasobwa yarabaye igikoresho cy’ ibanze ndetse ugasanga abantu bamara igihe kinini cyane kuri mudasobwa bakora ibintu byinshi bitandukanye. Ariko nubwo mudasobwa ikoreshwa mubintu byinshi ndetse n’ abantu benshi, burya no kuyikoresha igihe kinini bifite ingaruka nyinshi bishobora gutera ku mubiri w’ umuntu uyikoresha. Zimwe muri izo ngaruka nizo ngiye kuvugaho muri iyi nkuru.
Ese nkawe umuntu umara igihe kinini imbere ya mudasobwa ukora ibintu bitandukanye nko kuri internet aho ushobora kuba uri kuri ku mbuga nkoranyambaga cyangwa ukora ibindi bitandukanye, wigeze wibaza bimwe mu bibazo by’ ubuzima bishobora guturuka kuri iyo mikoresherezwe ya mudasobwa mu gihe uyimaraho umwanya munini ?
Hari impamvu nyinshi zituma abantu benshi tujya twirengagiza izi ngaruka mbi zishobora kuza mubuzima bwacu, imwe muri izo mpamvu ni ukuba umuntu yumva ko ahuze cyane.
Noneho reka turebere hamwe ibintu rusange bishobora gutera ibibazo by’ ubuzima mugihe umuntu amara igihe kinini akoresha mudasobwa, ndetse n’ uburyo wabyirinda :
1. Posture (uburyo ukorera kuri muri mudasobwa)
Posture ni uburyo abantu bakoresha kugirango bakorere kuri mudasobwa mu gihe runaka. Ubwo buryo bushobora kuba kwicara, guhagarara, ndetse bashobora no kuyikoresha baryamye. Gukoresha position mbi mugihe uri gukoresha mudasobwa bituma ugira ububabare mu mugongo, mu bice by’ urutugu, ijosi ndetse n’ ahandi. Niyo mpamvu ugomba kubyitondera.
Ibibazo bikunze kugaragara bijyanye na posture akenshi usanga bijyana n’ uburyo bw’ ibikoresho bikoreshwa mugihe uri gukorera kuri mudasobwa. Ushobora kuba uri gukoresha ameza magufi, bityo bizagusaba kunama kugirango ubashe kureba neza kuri mudasobwa.
Igisubizo kuri iki kibazo ni ugushaka ameza akoze neza kugirango ubungabunge ubuzima bwawe bigufashe kwirinda ububabare bw’ umugongo n’ ahandi. Buri gihe ugomba kwibuka kwicara muburyo butuma ureba neza kuri mudasobwa ariko udahese umugongo. Mukubikurikiza wakwifashisha urugero rwatanzwe kw’ ifoto iri hejuru. Nanone ntukajye wibagirwa kwiha akaruhuko inshuro nyinshi kugirango urambure imitsi n’ umubiri muri rusange. Wihe nk’ umunota umwe wo kugendagenda nyuma y’ agahe runaka.
2. Eyestrain (uburwayi n’ ububabare bw’ amaso)
Kumara umwanya ukabije ureba muri mudasobwa, bitewe n’ urumuri ifite bishobora gutera indwara z’ amaso zitandukanye ndetse n’ umunaniro.
Bimwe mubyo wakora ngo wirinde ibyo bibazo bya Eyestrain :
- Kugabanya urumuri ruturuka muri mudasobwa (brightness level)
- Ntukajye wegereza mudasobwa hafi cyane y’ amaso yawe
- Gerageza guteganisha amaso na screen ya mudasobwa
- Gerageza guhumbya(blink). Guhumbya inshuro nyinshi mugihe uri kureba muri screen ya mudasobwa ni byiza kuko bituma amaso yawe ahorana guhehera.
- Ibuka gufata akaruhuko nyuma y’ igihe runaka kugirango amaso yawe nayo aruhuke.
- Ntugahite woga mumaso muri ako kanya ucyimara kurangiza gukoresha mudasobwa igihe kinini.
- Bibaye ngombwa niba warabyandikiwe na muganga, ushobora kugura lunettes(glasses) zikagufasha gukorera kuri mudasobwa kugirango utiyangiriza amaso kurushaho.
3. Radiation
Hari za radiation zituruka kuri mudasobwa (electromagnetic radiation (EMR)) zishobora gutera indwara zitandukanye.
Icyi kibazo usanga akenshi abantu bataragitinzeho cyane cyangwa ngo gikorerweho ubushakashatsi bwinshi, impamvu nuko mudasobwa zari zitarakwira cyane cyangwa ngo zikoreshwe n’ abantu benshi. Kurubu turi mugihe ikoranabuhanga rikoreshwa mubintu byinshi cyane. Umuntu ashobora kumara amasaha y’ igice cy’ umunsi wose akoresha mudasobwa.
Icyo wakora ngo wirinde radiation nuko wagerageza kwitarura ibyo bikoresho bishobora kohereza radiation. Niba uri gukoresha mudasobwa, gerageza kutayiyegereza cyane.
- Mugihe ufite Operating system ebyiri cg nyinshi muri mudasobwa, ushobora guhagarika izo udashaka ko zigaragara
- Videwo, amafoto nibindi byo kuri facebook ushobora kubibika ukazongera kubibona bitakugoye. Reba uko wabikora
- Utuntu tw’ ubwenge ukwiriye kumenya kuri whatsapp
- The causes of Heating Issues to android smartphones and How to Avoid them
- Kudownloadinga biragutindira ? Bicyemure ukoresha izi porogaramu zituma binyaruka
- Menya itandukaniro hagati ya CD-R, CD-RW, DVD-R, DVD+R, na DVD-RW
- Useful Keyboard Shortcuts for Windows Computers
- What’s the Best Way to Back Up My Computer ?
- Ushobora kubona nimero za telefone ushaka kuri internet bitakugoye
- Guhora ucometse mudasobwa ku mashanyarazi haricyo bitwaye ?


text:
ISOMO RYA MBERE
Igitabo cy’Umuhanuzi Daniyeli (Dan 7, 15-27)
15Jyewe Daniyeli, umutima wanjye wariho ushenguka, ayo mabonekerwa yanjye antera ubwoba. 16Ni ko kwegera umwe mu bari bahagaze aho, musaba kumbwira ukuri kw’ibyo byose. Nuko arabimbwira kandi amenyesha n’igisobanuro cyabyo agira ati 17«Ibyo bikoko nyamunini uko ari bine, ni abami bane bazaduka ku isi. 18Abazahabwa ingoma ni abatagatifu b’Umusumbabyose, bakazayitunga iteka ryose ubuziraherezo. » 19Hanyuma nsaba kumenya ukuri kw’icyo gikoko cya kane cyari gitandukanye n’ibindi byose, cyari giteye ubwoba, kikagira amenyo y’ibyuma n’inzara z’umuringa, kigaconshomera kandi kikajajanga, ibisigaye kikabiribata n’ibinono byacyo. 20Ubwo mbaza n’ibyerekeye amahembe cumi yari ku mutwe wacyo, ndetse n’lrindi hembe ryameze atatu ya mbere agahunguka ; iryo hembe rikaba ryari rifite amaso n’umunwa wavugaga ibintu bikomeye, rikanakomera kurusha ayandi. 21 Nakomezaga kwitegereza iryo hembe ryarwanyaga abatagatifu rikabatsinda, 22kugeza ubwo haje Umukambwe akarenganura abatagatifu b’Umusumbabyose ; maze igihe kigeze begurirwa ingoma.
23Nuko arambwira ati « Igikoko cya kane ni ingoma ya kane ku isi, izaba itandukanye n’izindi zose. Izaconshomera isi yose, iyinyukanyuke n’ibirenge byayo maze iyirimarime. 24Naho amahembe uko ari icumi : ni abami cumi bazasimburana ku ngoma, n’undi uzimikwa nyuma yabo. Azaba atandukanye n’abo bamubanjirije, akazatsinda abo uko ari batatu. 25 Azavuga amagambo atuka Umusumbabyose, azagirire nabi abatagatifu b’Umusumbabyose. Azafata umugambi wo guhindura ibihe n’amategeko, abatagatifujwe bazegurirwe mu biganza bye kugira ngo bahamare igihe, ibihe n’inusu y’igihe. 26Ariko urukiko ruzashyirwaho anyagwe ubutegetsi, burimburwe kandi butsiratsizwe kugera ku ndunduro. 27Nuko ubutegetsi n’ubwami, kimwe n’ubwamamare bw’ibihugu biri munsi y’ijuru, bizegurirwe umuryango w’abatagatifu b’Umusumbabyose: Ingoma ye ni ingoma izahoraho iteka ; ingoma zose zizamuyoboka, zimwumvire.»
INDIRIMBO (Daniyeli 3, 82-84, 85-87)
Bana b’abantu, nimusingize Nyagasani.
Inyik/ Nimumuririmbe kandi mumurate iteka ryose !
Israheli, nimusingize Nyagasani.
Inyik/ Nimumuririmbe kandi mumurate iteka ryose !
Baherezabitambo, nimusingize Nyagasani.
Inyik/ Nimumuririmbe kandi mumurate iteka ryose !
Bagaragu ba Nyagasani, nimusingize Nyagasani.
Inyik/ Nimumuririmbe kandi mumurate iteka ryose !
Mutima n’ubwenge by’intungane, nimusingize Nyagasani.
Inyik/ Nimumuririmbe kandi mumurate iteka ryose !
Ntungane namwe ab’umutima wiyoroshya, nimusingize Nyagasani.
Inyik/ Nimumuririmbe kandi mumurate iteka ryose !
IBANGONDIRlMBO RIBANZIRIZA IVANJILI (Lk 21, 36)
Alleluya Alleluya.
Hahirwa abahora bari maso kandi basenga :
bazashobora gutunguka mu maso y’Umwana w’umuntu.
Alleluya.
IVANJILI
+ Luka (Lk 21, 34-36)
Muri icyo gihe, Yezu yabwiraga abigishwa be iby’ihindukira rye ; nuko arababwira ati 34«Mwitonde rero hato imitima yanyu itazatwarwa n’ubusambo, n’isindwe n’uducogocogo tw’ubuzima, maze uwo munsi ukazabagwa gitumo. 35Kuko uzatungura abatuye ku isi bose, nk’uko umutego ufata inyamaswa. 36Mube maso kandi musenge igihe cyose, kugira ngo muzabone intege zo guhunga ibyo bintu byose bizaza, no kugira ngo muzashobore gutunguka mu maso y’Umwana w’umuntu.»


text:
Ni iby’ igiciro ko wowe n’uwo mukundana mugomba kumenyana cyane kuburyo mugomba kubwirana buri kimwe, bityo rero wakagombye kubaza umukunzi wawe ibibazo bimwe na bimwe byazagufasha mu guteza imbere umuryango muba mwitegura kurema
Ni iby’ igiciro ko wowe n’uwo mukundana mugomba kumenyana cyane kuburyo mugomba kubwirana buri kimwe, bityo rero wakagombye kubaza umukunzi wawe ibibazo bimwe na bimwe byazagufasha mu guteza imbere umuryango muba mwitegura kurema
Dore bimwe mu bibazo ushobora kubaza umukunzi wawe mbere y’uko mubana:
Wumva aricyi uzajya uhora ukunda gukora wishimisha nitumara gushinga urugo
Akenshi iki kibazo abakobwa benshi nibo bakunze kukibaza abahungu mbere y’uko babana . nubaza umuhungu iki kibazo ntuzatungurwe no kumva igisubizo aguhaye gitandukanye n’icyo watekerezaga, ahubwo umva icyo abivugaho.
Ese wumva ari iki kigushimisha mu rukundo rwacu?
Igisubizo uzahabwa hano kizakwereka uko urukundo rwanyu ruhagaze . Bizagufasha kumenya agaciro aguha imbere ye, niba akubona nk’umuntu umufatiye runini cyangwa niba akubona nk’umuntu watuma ahungabana mu buzima bwe igihe atagufite.
Ese ni iki gituma uzigama amafaranga?
Ibi bizagufasha kumenya icyo amafaranga azajya yinjira mu rugo azajya akoreshwamo. Niba gukemura ibibazo byo mu rugo ari cyo kintu ashyira imbere, bizagufasha kumva ko muzateza imbere umuryango wanyu ukabaho neza.
Mubaze ku kijyanye n’imyemerere yanyu ndetse n’iyobokamana.
N’ubwo mwaba musengera mu idini rimwe, mushobora kuba mudahuje imyumvire ku bijyanye n’idini musengeramo, ni byiza kubimubaza ukabimenya. Niba mudahuje ukwizera nabyo ni byiza kubimenya kugirango mumenye uburyo muzajya mwubahana n’ubwo mudahuje idini n’imyemerere.
Ni hehe wumva wakwizihiriza iminsi mikuru?
Ntuzamubaze gutya bitari ukumenya aho yishimira kuba yakwizihiriza uwo munsi mukuru gusa ahubwo bizagufasha kumenya niba agufata nk’umwe mu bagize ubuzima bwe. Kandi na none uzamenya niba yishimira kwizihiza iminsi mikuru ari kumwe n’umuryango we. Iki ni ikibazo cy’ingenzi kuko hari byinshi uzahamenyera kuko hari ubwo usanga umugabo adakunda kujyana n’umugore we ahantu henshi mu ruhame rw’abantu. Rero ibi bizagufasha kumenya niba yishimira kuba yagira aho mujyana muri kumwe.
Ese wumva abana tuzabyara bazaba bafite uwuhe mumaro mu buzima bwawe?}
Iki ni kimwe mu bibazo by’ingenzi kuko bizagufasha kumenya niba uwo muzabana cyo kuzabyara abana kandi bizagufasha kumenya niba mu nshingano ze hazaba harimo abana muzabyarana. Bizatuma kandi umenya niba kugira abana benshi biri muri gahunda afite cyangwa niba yifuza kubyara bake.
Iyo urakaye ni iki kigufasha kongera gutuza?
Iki nacyo ni ikibazo kidakunze kubazwa cyane kandi gifite akamaro kanini kuko uba ugomba kumenya icyatuma uwo mubana agaruka mu byishimo igihe yaba yarakaye. Aha ushobora ikintu cyatuma agaruka muri mood igihe ababaye kandi bikazagufasha kumenya uko uzajya umwitwara imbere igihe yarakaye.
Ubana ute na mama wawe ndetse na bashiki bawe?
Aha naho ushobora kubaza kubaza umukunzi wawe uko abana na mama we ndetse na bashiki be bizagufasha kumenya uko witwara kuri bashiki be ndetse na mama we. Iyo umaze kumva uko babana bituma umenya niba nawe azajya agufata neza cyangwa niba akenshi atazajya akwitaho.
Ni gute tugiye kuzajya twuzuzanya?
Iki kibazo nacyo ugomba kukimubaza kuko ni ingenzi cyane kuko ari imwe mu nkingi zifasha kugirango urugo rukomere kandi rutere imbere. Rero ufite inshingano zo kubaza umukunzi wawe cyangwa uwo muteganya kubana ku bijyanye n’ubwuzuzanye bwanyu kuko bizagufasha kumenya niba hari ibyo muzajya mufatanya mu mibereho yanyu.
musore nawe nkumi ugomba kugira bimwe mu bibazo ubaza umukunzi wawe mbere yuko mushinga urugo.
Alphonsine
Ibitekerezo
Jenakunze Ariko Ashakotwuboka Ukamengasivyiza Akaba Ashaka Nkore Ik Kanda hano umusubize


text:
IMYANZURO Y'INTEKO RUSANGE Y'AKANAMA K'ABEPISKOPI GASHINZWE IKENURABUSHYO RY'URUBYIRUKO
Nk’uko bisanzwe inteko rusange y’Urubyiruko Gatolika mu Rwanda isanzwe iterana kabiri mu mwaka, mu kwezi kwa mbere no mu kwezi kwa gatandatu ikitabirwa n’abapadiri bashinzwe urubyiruko mu ma Diyosezi yose n’urubyiruko ruhagarariye abandi muri Diyosezi, abashinzwe imiryango ya Action Gatolika mu rego rw’igihugu n’urubyiruko ruyihagarariye ndetse n’ibiro bya Komisiyo. Iyo nteko rusange iyoborwa n’umwepiskopi ushinzwe Urubyiruko.
Mu gusoza imirimo yayo iyo nteko rusange y’Urubyiruko yafashe imyanzuro ikurikira :
- Inteko Rusange ya Komisiyo y’Ikenurabushyo ry’Urubyiruko yo mu kwezi kwa Mbere izajya ibera muri Diyosezi Forum y’umwaka izaberamo ikazajya itangira ku wa gatanu igasozwa ku cyumweru mu misa, kugira ngo hatangizwe ku mugaragaro imyiteguro ya Forum hakiri kare.
- Intumwa z’Inteko Rusange yo mu kwezi kwa Gatandatu zizajya zicumbikirwa hamwe kugira ngo zibone umwanya uhagije wo kungurana ibitekerezo.
- Raporo y’umwaka y’ibikorwa by’urubyiruko mu madiyosezi n’imiryango y’Agisiyo Gatolika, igomba gutangirwa rimwe n’urutonde rw’urubyiruko ruzitabira forum, igomba kugaragaza ibyakozwe, umubare w’abanyamuryango. Urubyiruko rudafite amikoro ahagije rugomba gufashwa kugira ngo na rwo rubone uko rwitabira forum.
- Ituro ry’urubyiruko rikusanywa mu maparuwasi no mu miryango y’Agisiyo Gatolika ku Munsi w’Urubyiruko rizajya rigezwa ku biro by’Ikenurabushyo ry’Urubyiruko bitarenze ukwezi kwa Kane.
- Urubyiruko rugomba kumenya no kwitabira ibikorwa by’impuhwe z’Imana, rukaba ibikoresho by’Impuhwe z’Imana kandi forum y’uyu mwaka ikazahuzwa no gusoza umwaka w’impuhwe z’Imana ku rwego rw’urubyiruko.
- Mu rwego rwo kubaka ubushobozi bw’urubyiruko gatolika, hazubakwa Ikigo gifasha urubyiruko i Kibeho, kizafasha mu ngendo nyobokamana no mu buryo bwo kwibeshaho, hakazigwa umushinga.
- Nyuma y’inyigisho ku kwimakaza amahoro, urubyiruko rwiyemeje kuba ibikoresho by’amahoro mu biyaga bigari.
- Hagomba gukorwa ibishoboka byose kugira ngo uburerere butangirwa mu Miryango y’Agisiyo Gatolika bugere ku rubyiruko rwo mu mashuri yose hashingwa hanakurikiranwa imiryango y’Agisiyo Gatolika mu mashuri yose.
Omoniye w’Urubyiruko muri Diyosezi ya Kibungo, Padri Cesar BUKAKAZA yatangarije abari mu nteko rusange ko Forum y’Igihugu y’urubyiruko izabera muri Diyosezi ya Kibungo, Paruwasi ya Rwamagana mu matariki ya 16-20 Ugushyingo 2016 ikazitabirwa n’urubyiruko rugera 3000.
Mbere yo gusoza inama, Umunyamabanga w’Akanama k’Abepiskopi Gashinzwe iyogezabutumwa mu rubyiruko Padri Léonard MUNYANGAJU yatangarije abitabiriye inama ko bifatanyije n’umuryango w’Abafurere ba Taize mu rupfu rw’umwe mu bafurere bawo witwa Denis, witabye Imana mu kwezi kwa 11, akaba yrifatanyije n’urubyiruko mu ihuriro ryabaye i Kigali mu 2012.
Umunyamabanga kandi yibukije ko U Rwanda ruzahagararirwa mu ihuriro Mpuzamahanga ritegurwa n’abafurere ba Taize mu kwezi kwa munani rikazabera muri Benin kuva tariki ya 31 Kanama kugeza tariki ya 04 Nzeri 2016-01-19.
Urubyiruko Gatolika rw’u Rwanda ruzitabira kandi ihuriro mpuzamahanga ry’Urubyiruko i Cracovie muri Pologne kuva tariki ya 25 Nyakanga -31 Kanama 2016 aho bazasoreza umwaka w’Impuhwe n’Umushumba wa KILIZIYA Papa Fransisco
Mu gusoza Nyiricyubahiro Mgr Serviliyani NZAKAMWITA, Perezida w’Akanama k’Abepiskopi Gatolika mu Rwanda yashimiye abitabiriye inteko rusange y’Urubyiruko anabasaba kuzashyira mu bikorwa imyanzuro yavuyemo. Yasoze abifuriza Umwaka mushya muhire wa 2016
Bikorewe i Rwamagana, ku wa 09 Mutarama 2015
Mgr Servilien NZAKAMWITA, Umwepiskopi wa Diyosezi ya Byumba akaba na Perezida w’Akanama k’Abepiskopi Gashinzwe iyogezabutumwa mu Rubyiruko
Byanditswe : tariki ya 04 Gashyantare 2016 saa 17:30:34, ubu
, : 58
Uwabitangaje : Secretariat CEPJ
Liturujiya y'uyu munsi
Umwaka B, Imbangikane
Kuwa gatandatu, kwambara icyatsi
Isomo rya 1 : 2 Sam 1,1-4.11-12.19.23-27
Kuzirikana : Zab 80 (79)
Ivanjili : Mk 3,20-21.
Fabiyani Papa n’uwahowe Imana (250)
Sebastiyani Uwahowe Imana (288)
Inkuru zeheruka gutangazwa
Ubutumwa bw'Abepiskopi
Inyigisho
Aho tubarizwa
Commission Episcopale pour la Pastorale des Jeunes, C.E.P.J.C/o Cité des Jeunes "Nazareth" de Mbare
B.P. 66 Gitarama
Tél. : +250 787 171 955
E-mail : cepj@urubyiruko.org
Website : www.urubyiruko.org


text:
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 1, 1-9)
1Jyewe Pawulo, watorewe kuba intumwa ya Yezu Kristu uko Imana yabishatse, hamwe n’umuvandimwe wacu Sositeni, 2kuri Kiliziya y’Imana iri i Korinti, ari yo mwebwe abatagatifurijwe muri Yezu Kristu, mugahamagarirwa kuba intungane hamwe n’abandi bose biyambaza, aho bari hose izina rya Nyagasani Yezu Kristu, Umwami wabo n’uwacu: 3tubifurije ineza n’amahoro biva ku Mana Umubyeyi wacu, no kuri Nyagasani Yezu Kristu.
4Mpora nshimira Imana yanjye kubera mwebwe, nibuka ineza yayo mwaherewe muri Kristu Yezu. 5Koko rero, Imana yabasenderejeho ingabire z’amoko yose muri We, cyane cyane iyo kumumenya no kumumenyesha abandi. 6Bityo guhamya Kristu mukaba mwarabyikomejemo, 7ku buryo nta ngabire n’imwe y’Imana mubuze, mu gihe mugitegereje ukwigaragaza kwa Yezu Kristu Umwami wacu. 8Ni we uzabakomeza kugeza mu ndunduro, kugira ngo muzabe muri indakemwa kuri uwo munsi wa Nyagasani Yezu Kristu. 9Ni indahemuka, Imana yabahamagariye kugirana ubumwe n’Umwana wayo Yezu Kristu, Umwami wacu.
ZABURI (Zab 145 (144), 2-3, 4-5, 6-7)
Inyik/ Nyagasani, Mana yanjye, nzasingiza izina ryawe iteka ryose.
Buri munsi nzagusingiza,
nogeze izina ryawe iteka ryose.
Uhoraho ni igihangange,
akaba rwose akwiriye gusingizwa;
ubwamamare bwe ntibugereranywa.
Kuva mu gisekuru kugera mu kindi bazibukiranye ibyo wakoze,
bamamaze ibigwi byawe.
Nzajya ndondorera abandi ibitangaza byawe,
mvuge ikuzo ryawe ry’urukerereza,
rijyana n’ubwiza bwawe.
Bazajya bavuga ububasha bwawe wagaragaje ukora ibintu bihambaye,
nanjye mvuge ubuhangange bwawe.
Bazajya bahimbaza urwibutso rw’ibyiza byinshi wagiriye abantu,
maze bahe amashyi n’impundu ubutungane bwawe.
IBANGONDIRIMBO RIBANZIRIZA IVANJILI (Mt 24, 42.44)
Alleluya Alleluya.
Murabe maso kandi muhore mwiteguye;
kuko mutazi umunsi Umwana w’umuntu azaziraho.
Alleluya.
IVANJILI
+ Matayo (Mt 24, 42-51)
Muri icyo gihe, Yezu yabwiraga abigishwa be iby’ihindukira rye agira ati 42“Nuko rero murabe maso, kuko mutazi umunsi Umwami wanyu azaziraho. 43Murabizi : iyaba nyir’urugo yamenyaga igihe cy’ijoro umujura azaziraho, yabaye maso maze ntareke bamupfumurira inzu. 44Namwe rero nimube maso, kuko Umwana w’umuntu azaza igihe mudakeka. 45Mubirebye, ni nde mugaragu w’indahemuka kandi uzi ubwenge, atari uwo shebuja yemeye ushinga abo mu rugo rwe, kugira ngo ajye abaha igaburo ryabo ku gihe gikwiye ? 46Hahirwa uwo mugaragu, shebuja azagaruka agasanga agenza atyo ! 47Ndababwira ukuri : azamushinga ibyo atunze byose. 48Naho niba ari umugaragu mubi wibwira ati ‘Databuja aratinze’, 49maze agatangira gukubita bagenzi be, akarya, akanywa hamwe n’abasinzi, 50shebuja azaza umunsi atamwitezeho no ku isaha atazi, 51amwirukane, amuherereze mu gice cy’indyarya : aho azaririra kandi agahekenya amenyo.”


text:
Baguma Innocent umuyobozi wa Komisiyo ngengamyitwarire y’ umuryango wa FPR Inkotanyi mu Murenge wa Rwezamenyo Akarere ka Nyarugenge, avuga ko bihaye inshingano yo gushimangira ihame ry’imyitwarire iboneye ndetse iyi Komisiyo ikaba intangarugero mu zindi zose zigize Komite iyobora Umuryango ku rwego rw’Umurenge.
Ibi yabigarutseho mu gikorwa cyo gushimira abanyamuryango bakomeje kugaragaza imyitwarire iboneye mu Murenge wa Rwezamenyo, cyabaye mu mpera z’icyumweru gishize.
Baguma Innocent avuga nubwo FPR Inkotanyi yatsinze urugamba rwo kubohora igihugu igihanganye n’urugamba rw’iterambere ndetse n’imyitwarire iboneye kuri bose.
Yagize ati “Imyitwarire myiza ni ngombwa mu bintu byose. Ntabwo umuryango wagera ku ntego zawo abanyamuryango batagira imyitwarire y’intangarugero.”
Muri uyu Murenge wa Rwezamenyo, Akagari ka Kabuguru ya II kashimiwe kuba intangarugero mu miyoborere ibyo bikagaragarira mu buryo bakemura ibibazo by’abaturage ku gihe.
Hanashimiwe kandi imidugudu ibiri; uw’Inkerakubanza mu Kagari ka Rwezamenyo I n’uwa Mutara mu Kagari ka Kabuguru II na yo igaragaza ubwitange mu gukemura ibibazo by’abaturage kandi bigakorwa ku gihe.
Masozera Pierre, Perezida wa Komisiyo ngengamyitwarire muri FPR Inkotanyi mu Mujyi wa Kigali, yashimiye Komisiyo ngengamyitwarire y’Umurenge wa Rwezamenyo ku gufata iya mbere mu kugaragaza umuhate wo guhwitura abanyamuryango no gushimira indashyikirwa.
Ati “Ni ubwa mbere igikorwa nk’ iki gikozwe ku rwego rw’umurenge kandi kigatekerezwa n’abanyamuryango ubwabo .”
Masozera asaba n’izindi nzego za RPF Inkotanyi mu Mujyi wa Kigali gukomera ku ndangagaciro z’Umuryango kandi bakarushaho kubera abandi baturarwanda intangarugero cyane cyane bikagaragarira mu bikorwa.


text:
Ejo hashize, ubuyobozi bwabyukiye ahari ibikorwa by’abaturage biri mu bishanga hirya no hino mu Mujyi wa Kigali bubasaba kubikuraho vuba bitaba ibyo bagafatirwa ingamba zikaze.
Kuri uyu munsi, mu bafungiwe harimo inyubako ziherereye mu gishanga gitandukanya Kacyiru na Gisozi zirimo iyakoreragamo Itorero ryitwa ‘Umurage w’Abera Silowamu’, aho abakirisitu basanzwe bahakorera amasengesho y’igihe kirekire bahise banahagarika ayo barimo.
Ubuyobozi bwageze kuri uru rusengero abakirisitu na Pasiteri warwo Uciyimihigo Xavier bari mu masengesho, batazi iby’iki gikorwa, nyuma y’inyubako zisaga esheshatu zari zimaze gufungwa zirimo ikorerwamo n’Uruganda rutunganya Kawunga ya Shekner, Sosiyete y’Abashinwa yubaka imihanda, Chinese Roads n’uruganda rukora ibintu bitandukanye by’ibyuma, TEDMER Rwanda, zose ziherereye mu gishanga cyo munsi ya Kacyiru no ku Gisozi.
Umwe mu bayobozi b’Uruganda rwa TEDMER Rwanda, Mugisha Valens, yatangaje ko bari baramenyeshejwe ko bagomba kwimuka, ndetse banashakisha aho bimurira ibikorwa byabo, gusa yifuzaga ko bahabwa igihe cyo kubyimura.
Yagize ati “Turi gutegura kwimukira muri Free zone dufiteyo ubutaka ariko ibi ni ibintu bitunguranye, baratumenyesheje natwe twandika dusaba ko twahabwa igihe cyo gushaka ahandi twajya ariko iby’ejo byo byaje bitunguranye. Twarongeye turabandikira dusaba kongererwa iminsi yo kwitegura. Mu gitondo tubagezeho batubwira ko baza tukumvikana ariko baje bafashe icyemezo cyo gufunga ariko nta kibazo turacyari mu biganiro, twizeye ko isaha iyo ariyo yose batwongerera igihe cyo kwitegura [...] Ibikorwa dufite, baduhaye nk’amazi atandatu byadufasha.”
Ibi bikorwa biri mu rwego rwo kubahiriza ibikubiye mu gishushanyo mbonera, binateganyijwe ko bizakomereza no mu tundi duce.
Umuyobozi wa REMA, Eng. Collette Ruhamya, yatangaje ko iki gikorwa kigamije gutanga ubutumwa ko kubaka mu bishanga no gukorerayo ibindi bikorwa bitemewe kandi ko nta muntu uri hejuru y’amategeko.
Yagize ati “Mu by’ukuri intego ni ukugira ngo dutange ubutumwa abantu bose bamenye ko ibyo babwirwa atari imikino. Kubaka mu bishanga, gukorayo ibikorwa bidakwiriye ntibyemewe kandi nta muntu uri hejuru y’amategeko. Iki gikorwa sinavuga ngo kirarangira ryari kuko mwabonye cyane cyane nk’aha mu Mujyi wa Kigali niho twatangiriye kandi mwabonye ko ibikorwa biri mu bishanga ari byinshi. Twagiye dukuramo bimwe na bimwe cyane ibyo tuzi ko nta byangombwa bifite. Abantu babirimo, bafashe ubutaka bwa Leta barabwigabiza.”
Yakomeje avuga ko abafite ibikorwa ahafunzwe, bagomba gutanga gahunda y’uko bazabikuramo kugira ngo hakomeze kubungabungwa ibidukikije byo mu bishanga kandi ko nibinangira Leta izashaka izindi ngamba.
Eng. Ruhamya yatangaje ko aba abafite ibyangombwa bahawe na Leta, bagiyemo mbere y’uko itegeko risohoka, ko bazavamo habanje kubaho ibiganiro.
Umujyi wa Kigali utangaza ko abantu badafite ibyangombwa by’aho bakorera bahita bavamo, ababifite nabo bikaba uko ariko hakaba hari inzira zindi zizakurikizwa.


text:
Mu minsi ishize nibwo Neg-G The General yashyize hanze indirimbo yise ‘Ihorere Asinah’ aho amubwira ko amuhoza amarira yagiriye mu rukundo ndetse anamwerurira ko we anamwikundira cyane.
Asinah, agira icyo avuga ku ndirimbo yahimbwe na Neg-G yavuze ko yizera ko bigarukira mu buhanzi gusa kuko ari ibintu bidashoboka.
Asinah wigeze gukundana na Riderma, ariko nyuma bakaza gutandukana, mu kiganiro na izubarirashe.rw yagize ati“ naratunguwe cyane kubera iriya ndirimbo ni nziza mu buryo bukomeye. Ni indirimbo irimo amagambo navuga ko, it’s so real (ni ukuri nyako). Irimo amagambo afite byinshi yanyibukije cyane.”
Asinah kandi yahamije ko amagambo menshi ari muri iki gihangano avuga ukuri nyako kw’ibyabayeho ariko anavuga ko aho kumubabaza, yumvise ari indirimbo nziza cyane.
Yagize ati “Amagambo y’iriya ndirimbo arimo ukuri cyane ariko ntabwo byigeze bindakaza ngo numve mbabaye ngo yavuze ibintu atagombaga kuvuga. We yaririmbye uko yumva ibintu kandi niko byari bimeze. Wenda yongereyemo ubuhanzi bwe, ashyiramo amagambo n’ibindi bivuye mu buhanzi bwe ariko byinshi muri byo ni true story (inkuru mpamo). We yabivugaga nk’uko yabyumvise cyangwa se n‘uko yabyiboneye”.
Ku bijyanye n’urukundo yagaragarijwe, Asinah yavuze ko yumva ari ubuhanzi gusa no gushaka kuryoshya indirimbo ko atari akomeje ndetse ko atanatinyuka kumuhingukiriza iryo jambo mu buzima busanzwe ndetse ko n’ubwo yabivuga ari ibintu bitashoboka na gato, ati “Icyo nkubwira nuko nyine yongereyemo ubuhanzi, biriya yabishyizemo gusa kugira ngo indirimbo irusheho kuryoha ariko ndakeka ko atari ibintu yavuze akomeje. Ntanubwo yabitinyuka. Ntabwo yabitinyuka rwose kuko ni ibintu bidashoboka na gato.”
Uyu mukobwa kandi wamaze no kwinjira mu buhanzi, yakomeje avuga ko kubera uburyo iyi ndirimbo yamukoze ku mutima azayishyira no mu mishinga ye ya muzika maze akayikoreshereza amashusho.
Yagize ati “Nyuma yo kumva iriya ndirimbo, njye naramuhamagaye turaganira mubwira ko nzamukoreshereza video yayo. Ubu niwo mushinga mfite wa vuba aha, hanyuma nanjye ibyanjye bikaza bikurikiraho nyuma.”


text:
Umugabo wo muri Turukiya yakoze indorerwamo z’amaso zituma abantu badasoma ibiri kuri telefoni y’umuntu ari mu bantu benshi uretse we gusa.
Inkuru y’urubuga Odditycentral.com iravuga ko bibangama iyo umuntu arimo gukoresha telefoni igendananwa mu modoka zitwara abagenzi akabona undi muntu arebera ku rutugu ibiri kuri ecran ye.
Celal Göger, w’imyaka 42 y’amavuko yakemuye iki kibazo. Celal akanika telefoni zigendanwa. Akaba akomoka mu mujyi witwa Bismil, mu ntara ya Diyarbakır, muri Turukiya.
Celal yakoze indorerwamo z’amaso zidasanzwe zikorana na ecran ya telefoni y’umuntu ku giti cye ku buryo undi muntu urebaho nyacyo abona usibye we gusa kabone n’iyo yaba yicaye muri bisi.
Celal yavuze ko igitekerezo cyo gukora izi ndorerwamo cyamujemo ubwo yarebaga kuri emails ze muri bisi. Celal yasanze igiye yasomaga hari abasomaga ibyari kuri emails ze bityo asanga hariho kumena amabanga (kwinjirirwa mu buzima bwite). Yasanze ari ikibazo n’abandi bahura na cyo kijyanye n’ubuzima bwite bw’umuntu.
Celal watangiye umurimo wo gukanika za telefoni zigendanwa kuva 1999, yazanye uburyo bushya bwo guhindura ecran ya telefoni cyangwa mudasobwa ikaboneka nk’aho ari igitare nta kiriho uretse umuntu yambaye indorerwamo yakoze zituma areba mu buryo busanzwe.
Celal yakoze porogaramu ituma ecran ya telefoni ihinduka igitare anakora indi ituma hari akantu gashyirwa ku birahure by’amaso bigatuma ashobora kubona ibiri kuri ecran abandi batabona.
Igihangano cya Celal Göger kigura $10. Iki gihangano kirinda ubuzima bwite bw’umuntu, gikora ku kintu cyose kiri electronike.
Niba umuntu ashaka kureba porogaramu kuri televiziyo adashaka ko abandi bayibona, yambara indorerwamo zabugenewe agashyiraho porogaramu ituma ecran ihinduka igitare ubundi akirebera ibyo ashaka nta wundu ubibona.
Niba ushaka izindi nkuru z’ibintu bidasanzwe, kanda hano


text:
Joriji yakundaga gukubita umugore we kandi atamurusha ingufu, umugore akamwihorera kubera kumwubaha, umunsi umwe Joriji ataha yirakaje ashaka kongera kumukubita, undi aramufata aramuzingazinga amurenza urugo! Abaturanyi bumva ikintu ngo piii. Baza biruka batabaye bageze mu rugo babona nyirurugo Joriji abaje inyuma yihungura akavumbi ku bitugu bamubajije ibibabye ati “ntacyo ni akabazo ko kutumvikana n’umugore katumye anjugunyira ikote munsi y’urugo”. Abaturanyi bati “ikintu twumvise kidunda kuriya se ni ikoti”? Joriji ati “nari ndirimo”!
URWENYA, JORIJI N’ UMUGORE WE
Advertisements


text:
Burya ngo hari byinshi bikatugiraho ingaruka zitari nziza tutabizi niba ukeneye kumenya ibiribwa ufata bikagushajisha imburagihe iyi nkuru ni iyawe
.
Dore amafunguro 5 ashobora gutuma usaza vuba
Amafunguro ashobora gutuma usaza vuba, ukaba wagaragara nk’ushaje nyamara imyaka yo ikiri mike. Mu gihe urya cyane ibiryo byongera ububyimbirwe mu mubiri kenshi, bishobora kwangiza imikorere myiza y’umubiri. Uturemangingo tugenda tugabanuka ubushobozi bwo kwiyuburura, indwara zitandukanye ndetse n’iminkanyari bikakwibasira.
Kuri uyu munsi tugiye kubabwira amafunguro 5 ukwiye kugabanya mubyo kurya byawe niba utifuza gusaza vuba.
Ibiryo bikaranze kimwe n’ibyokeje
Guteka ibiryo ukoresheje ubushyuhe bwinshi nk’ubukoreshwa mu gihe botsa cg bakaranga mu mavuta, byongera cyane ibitera kubyimbirwa mu mubiri bizwi nka AGE (Advanced Glycation End products). Ibi bintu bitandukanye nibyo bituma usaza, bikongera ububyimbirwe no kugabanuka k’uturemangingo.
Iyo urugero rwa AGE ruri hejuru, ubushobozi bw’uturemangingo bwo kwiyuburura buragabanuka, uko dupfa ntitubashe gusimburwa, amagufa atangira kuvunguka ukibasirwa n’indwara ya osteoporosis, indwara zindi nka stroke, indwara z’umutima n’izindi ziterwa n’imyaka zikakwibasira cyane.
Nubwo izi AGE zibaho mu mubiri bisanzwe, ibiryo bitekeshejwe igipimo cy’ubushyuhe kiri hejuru byongera ubukana byazo.
Uburyo ushobora kubyirinda ni ugutekera ku gipimo cy’ubushyuhe kiri hasi, ukirinda ibyo kurya bicishwa mu mavuta cg byotswa cyane, ukabirya mu rugero.
2. Ibiryohera cyane
Isukari nyinshi ishobora gutera kubaho icyitwa glycation. Glycation ibaho mu gihe ufashe isukari nyinshi, iruta iyo umubiri wawe ukeneye, isukari irengaho yivanga na proteyine, nuko bigakora Advanced Glycation End products (ariyo izwi nka AGE). AGE yangiza bikomeye proteyine yo ku ruhu izwi nka collagen, ituma ruhorana itoto ndetse rugahora rukeye.
3. Ibinyamasukari byahinduwe
Ibinyamasukari byakuwemo bimwe mu bibigize nk’amafufu, bikora nk’isukari yahinduwe mu mubiri. Iyo bitarimo izo fibres, zirinda ko isukari nyinshi yinjira mu maraso, ibi binyamasukari bijya kwangiza insulin, ndetse bikaba byatera umusemburo wa insulin kwinangira cg kunanirwa gukora neza uko bigenda biba byinshi.
Urugero rw’ibinyamasukari bihindurwa harimo umuceri wera n’umugati. Ushobora guhitamo kurya ibinyamasukari bitahinduwe nk’imbuto, imboga n’utubuto twuzuye nk’umuceri w’ikigina n’ibindi.
4. Inyama zatunganyijwe ukundi
Muri ubu bwoko bw’inyama harimo sausage (saucisson), jambon na bacon, izi nyama ziba zongewemo ibinyabutabire bizirinda kwangirika bya sulfites n’ibindi, ibi akenshi bitera ububyimbirwe bw’uruhu, ndetse bikongerera cyane uruhu gusaza. Kubera kandi ko biba birimo umunyu mwinshi bituma ugaragara nk’ubyimbye.
5. Ibiryo birimo umunyu mwinshi
Umunyu mwinshi tuvuga aha akenshi si wa wundi wo gutekesha, nubwo nawo ugomba kuwugabanya mu byo kurya. Akenshi umunyu w’inyongera uboneka mu biryo biza bifunze, kuko hongerwamo umunyu kugira ngo bibashe kubikika neza, ibi bishobora gutera umubiri kubika amazi menshi, nuko ukagaragara nk’ubyimbye.
Ngibyo ibyo kurya by’ingenzi bishobora gutera gusaza imburagihe. Niba ukunda ku birya, ni ngombwa kubigabanya (bitari kubihagarika), ukibanda ku mafunguro arinda gusaza ndetse atuma umubiri ukomeza gukora neza.
Reposted by Dr. P. Mupenzi Mwiza
Source: ubuzima-ubuvuzi-inama.com


text:
Cyanika: Ba Gitifu b’utugari barasabwa kurara mu tugari bakorera mo
Umunyamabanga nshingwabikorwa w’umurenge wa Cyanika, mu karere ka Burera, asaba abanyamabanga nshingwabikorwa b’utugari tugize uwo murenge kuba ndetse bakarara mu tugari bakoreramo kugira ngo abaturage bayobora nibabakenera bajye bababona igihe cyose.
Nkanika Jean Marie Vianney avuga ibi agendeye ku mabwiriza yatanzwe na Minisiteri y’Ubutegetsi bw’Igihugu avuga ko abayobozi bo mu nzego z’ibanze bagomba kuba, bakanarara aho bakorera.
Bamwe mu bayobozi bo mu nzego z’ibanze bakunze gutungwa agatoki ko batarara aho bakorera, kubera ko wenda ari mu cyaro. Bene abo bayobozi ngo baba aho bakorera ku manya gusa ubundi ni mugoroba bakajya kurara ahandi, cyane cyane mu mujyi, kure y’aho bayobora.
Ngo ibyo bituma abaturage iyo bakeneye umuyobozi mu masaha ya nijoro bamubura maze ikibazo bari bafite ntikibe kigikemutse.
Nkanika asaba abanyamabanga nshingwabikorwa b’utugari tugize umurenge wa Cyanika, ayoboye, kurara aho bakorera.
Agira ati “Ni byiza ko umuntu arara aho akorera, akaba aho akorera, bityo abaturage baba bamushaka haba nijoro, haba mu masaha akuze, bakamubonera aho hafi.â€
“Ni ukugira ngo abaturage begerwe ho n’abayobozi babo, babane n’abayobozi babo, bityo wa muturage nabona umuyobozi, amushakire hafi, amubonere hafi, kandi umuyobozi nawe amufashe mu kibazo bari kumwe.â€
Nkanika akomeza avuga ko ayo ari amabwiriza buri muyobozi yahawe ngo igisigaye ni ugukora igenzura kugira ngo barebe niba koko yubahirizwa.
Umurenge wa Cyanika uri ku mupaka ugabanya u Rwanda na Uganda ndetse n’ugabanya u Rwanda na Repubulika Iharanira Demokarasi ya Kongo. Uwo murenge unyurwa mo n’umuhanda wa kaburimbo uva mu mujyiwa wa Musanze ujya ku mupaka wa Cyanika.
Kubera ko muri uwo muhanda byoroshye kubona taxi ibyo bituma bamwe mu bayobozi n’abandi bakozi bakorera muri uwo murenge batarara aho bakorera maze bagatega izo taxi bakajya kurara mu mujyi wa Musanze.


text:
Mu itangazo abayobozi b’amadini n’amatorero yibumbiye muri Peace Plan bashyize ahagaragara nyuma y’umwiherero bagiriye i Musanze muri Kamena 2014, bagaragaje ko atitaye ku nyigisho zihindura abantu, akagwiza abakirisitu b’izina, ntiyamagane ikibi n’imibanire yuje ivangura ndetse bamwe mu bayoboke n’abayobozi bayo bakagira uruhare muri Jenoside yakorewe abatutsi.
Byatumye batura basaba imbabazi ku kuba baratatiye umuhamagaro w’itorero no ku bindi byaha byakozwe n’abayobozi n’abayoboke b’amadini haba mbere na nyuma ya jenoside yakorewe Abatutsi, bagira n’ibyo biyemeza gukora.
Abayobozi b’amadini n’amatorero biyemeje guhinduka bahereye ku muntu ku giti cye idini cyangwa itorero ayoboye, kubaka ubumwe bw’itorero n’abakirisitu baryo, gutegura inyigisho zubaka ubukirisitu bukenewe mu Rwanda, kurwanya ivangura ry’amoko n’ibindi.
Mu nama yahuje abayobozi b’amadini n’amatorero yibumbiye muri Peace Plan ayabereye i Kigali kuva ku wa 16 kugeza ku wa 17Kanama 2017, hasuzumwa uko ibyemezo byafatiwe i Musanze byashyizwe mu bikorwa.
Aya matorero aturuka mu miryango ine ari yo Inama Nkuru y’Abaporotesitanti mu Rwanda (CPR), Province y’Itorero Angilikani mu Rwanda (PEAR), Amatorero y’Ivugabutumwa(Alliance Evangelique au Rwanda)n’Amatorero y’Abavutse ubwa kabiri mu Rwanda (FOBACOR, Forum of Born Again churches and Organisations of Rwanda).
Umuyobozi wa Peace Plan, Bishop Alexis Birindabagabo yavuze ko hari ibyagezweho bihereye ku bayobozi b’amadini n’amatorero ubwayo.
Yagize ati “Nta wutanga icyo adafite. Twagombaga kubanza kubaka ubumwe hagati yacu. Iyo turi kumwe mbona ari igitangaza, nta kindi gihugu ushobora gufata Abangilikani n’Abapentekote n’aya matorero yose bakajya mu cyumba kimwe nta polisi ihari bigakunda. Hari byinshi byagezweho nk’igikorwa cyo gushimira Imana hamwe, gusengera amatora y’umukuru w’igihugu no kugira amatorero ahindutse agahindura n’aho ari.”
Haracyari intege nke mu nyigisho zihindura abakirisitu
Bishop Birindabagabo yavuze ko mu mitegurire n’imitangirwe y’inyigisho zhindura abayoboke abakirisitu bashyitse hakiri intege nke.
Yagize ati “Ahari intege nke ni mu nzira zo gutegura abahindutse bikajya mu bikorwa bya buri munsi. Iyo ujya kumva ngo abantu bariye amafaranga ya leta, bakoze ibi n’ibi ugasanga basengera mu matorero tuyobora bidutera isoni tukavuga tuti ese hakorwa iki ngo aba bantu bahinduke. Inyigisho twaraziteguye ariko kuzishyira mu bikorwa haracyarimo ikibazo.”
Kugeza ubu haracyari abitwa abashumba b’amatorero kandi ubwabo bagikeneye kwigishwa bikaba bigoye ko bagira aho bageza abo bayobora nk’uko byagarutsweho na Canon Gasana Emmanuel, EAR Diyoseze ya Shyogwe.
Ati “Icyagaragajwe ni uko kwigisha ari urugendo atari ikintu cyo gukorwa umunsi umwe gusa kandi ko kuzura urusengero atari ikimenyetso cy’ubukirisitu; n’iyo wagira bake bakaba bake beza. Ingorane zagaragaye ku wakwitwa umushumba na we ataragera ku rugero rwo kurera abandi. Hasabwe kwisuzuma mu buryo bwo gushyiraho abashumba.”
Ubuyobozi mu madini n’amatorero ntibukwiye kuba akazu
Muri iyi nama kandi hagarutswe ku ngingo yo guhererekanya ubuyobozi nta makimbirane ndetse no mu gihe abaye akagemurwa mu mahoro.
Ni mu gihe usangahari abafite amatorero bishingiye bo n’imiryango yabo ku buryo gusimburana ku buyobozi bishobora kugorana ariko Canon Gasana Emmanuel avuga ko amatorero yose akwiye gushyiraho uburyo inzego zubatse atari ukuvuga ngo ni akazu k’urugo rw’umugabo, umugore we n’abana be.
Bishop Birindabagabo yavuze ko umuntu wese ugiye ku buyobozi akwiye gutangira gutegura uzamusimbura ahereye ku munsi yabugiriyeho. Ati “Ni nko kuvuga ngo ejo nshobora gupfa, ndamutse mpfuye nasimburwa gute? Ibyo rero iyo byatekerejweho neza hari ibibazo byinshi bigenda bikemura.”
Ubuyobozi bwa Peace Plan bwatangaje ko bwishimira imikoranire myiza na RGB nk’urwego rufite mu nshingano amadini n’amatorero no kuba amatora y’umukuru w’igihugu yaragenze neza nta nduru yumvikanye mu gihugu.


text:
Ruramira: Abaturage barasabwa kurwanya imirire mibi no kuringaniza imbyaro
Mayor wa kayonza yasuye abaturage basenyewe n’imvura  Umuyobozi w’akarere ka Kayonza, Mugabo John, arasaba abaturage bo mu murenge wa Ruramira mu karere ka Kayonza kurushaho kurwanya imirire mibi More...
Burera: Bashyize ho ikayi yo kurwanya imirire mibi
Umuyobozi w’akarere ka Burera aratangaza ko mu rwego rwo gukomeza kurwanya imirire mibi bashyize ho ikaye izabafasha kuzajya bamenya ahantu hari umwana ufite imirire mibi. Sembagare Samuel avuga ko  muri More...
Nyabihu: Guca n’imirire mibi ni ikibazo kitaweho cyane
U Rwanda rufite gahunda yo guca ikibazo cy’imirire mibi hirya no hino mu duce turugize. Akarere ka Nyabihu kakaba katarasigaye inyuma muri iyo gahunda. Baha abana amata mu rwego rwo kubarinda imirire More...
Nyabihu: biyemeje kurandura imirire mibi burundu muri uyu mwaka wa 2012
Igikorwa cyo kurwanya imirire mibi cyatangiranye no guha abana amata Mu rwego rwo kurushaho kurwanya imirire mibi kugira ngo himakazwe ubuzima buzira umuze kandi bwiza ku baturage, mu karere ka Nyabihu More...
GISAGARA: MINISITIRI WUMUTEKANO YASUYE IGIKONI CY UMUDUGUDU
Nyuma y’igikorwa cy’umuganda kuwa 28/01/2012 Minisitiri w’umutekano Mussa Fazil HARERIMANA n’abo bari kumwe basuye igikoni cy’umudugudu kigaburirirwamo abana 60 bo mu murenge More...
Guha abana amata, gahunda yahagurukiwe hagamijwe kurwanya imirire mibi
Mu Karere ka Huye, gahunda yo guha abana amata yatangirijwe mu Murenge wa Rusatira kuri uyu wa 28 Mutarama. Iyi gahunda kandi yahuriranye n’igikorwa cy’umuganda cyabereye mu Kagari ka Buhimba, umudugudu More...


text:
Gatsibo: Basanga kurandura ibiyobyabwenge ari imwe mu nkingi z’imiyoborere myiza
Abatuye Akarere ka Gatsibo bemeza ko kurandura ibiyobyabwenjye ari imwe mu nkingi z’imiyoborere myiza, bakanishimira gahunda yo kubegereza Ubuyobozi na gahunda y’Ijisho ry’umuturanyi, uburyo ishyira ingufu mu kurwanya ibiyobyabwenjye muri aka karere.
Ibi aba baturage babitangaje kuri uyu wa 17 Gashyantare 2014, ubwo hari mu gikorwa cyo kureba uko imiyoborere myiza ihagaze muri aka karere, iki gikorwa kikaba cyarabereye mu Mudugudu wa Kinteko, Akagali ka Nyamirama mu Murene wa Gitoki.
Muri iki gikorwa Ubuyobozi bw’Akarere ka Gatsibo buri hamwe n’abasyitsi bakuru, bafunguye koperative yitwa IMBONI-GATSIBO y’abavuye mu biyobyabwenge, umwe muribo witwa Mutesa Jean de la Croix, yatanze ubutumwa abinyujije mu muvugo agaragaza uburyo yari yarabaye imbata y’ibiyobyabwenjye ngo ubu akaba amaze kwiteza imbere nyuma yo kubivamo.
Kuri uyu munsi kandi abitabiriye iki gikorwa bishimiye imenwa ry’ibiyobyabwenge bingana n’udufuka 68 twa chief waragi, litiro 60 za kanyanga n’ikilo cy’urumogi. Nk’uko bitangazwa na polisi ngo ibi biyobyabwenjye byafashwe kubwo guhanahana amakuru n’abaturage binyuze muri gahunda y’ijisho ry’Umuturanyi.


text:
Minisiteri y'uburezi yari yarasabye ibigo by'amashuri kureka abana bose bakiga. Icyo cyemezo cyasoneraga abana batishoboye batarishye amafaranga y'ishuri mu mashuri yisumbuye, cyane cyane abo mu myaka 3 ibanza. Abo mu mashuri abanza bo bagombaga kwigira ubuntu.
Nyamara ibigo bitari bike byabujije abana badafte amafaranga y'ishuri kubyinjiramo. Ubu abana n'ababyeyi bararira ayo kwarika kuko abenshi muri bo bari banizeye ko icyemezo cyo kwigira ubuntu kizatangira gukurikizwa uyu mwaka.
Minisiteri y’Uburezi ariko yari yatangaje ko hari ibigitunganywa kugira ngo icyo cyemezo kizabone kubahirizwa, isaba ababyeyi kuba bihanganye. Gusa yari yanasabye ko ibigo byazihanganira ababyeyi b'abakene abana babo ntibavutswe uburenganzira bwo kwiga.
Bamwe mu bayobozi b'ibigo by'amashuri yisumbuye twaganiriye basobanura ko ikibazo gikomeye gihari ari uko abo banyeshuri bagomba gutungwa n'ikigo kidafite ubushobozi buhagije bwo kuba cyakwakira abana biga baba mu bigo. Bikaba ngo bibagora kubatunga.
Mu mashuri abanza ho amafaranga y'ishuri yavanyweho burundu n'ubwo yo atari akanganye cyane. Ibigo bimwe na bimwe, cyane cyane ibyo mu migi, bikaba byari byarashyizeho icyo bise agahimbazamusyi k'umwarimu bibyumvikanyeho n'ababyeyi bifashije.
Ako gahimbazamusyi kagenewe umwarimu mu bigo byo mu migi usanga gakubye inshuro 5 zirenga ay'ishuri yari asanzweho. Katumye mu itangira ry'amashuri abanza abayobozi b'ibigo batemerera abana batishoboye kwinjira mu mashuri.
Mukeshimana w'umupfakazi akaba atunzwe no gupagasa mu mugi wa Kigali afite abana 5, batatu muri bo bakaba batari barigeze ishuri kubera amikoro make. Ngo yajyanye abana aziko bagiye kwigira ubuntu ku kigo cyo ku Ntwari mu mugi wa Kigali bamusaba amafranga y’agahimbazamushyi atatekerezaga.
Aragira ati:
“Ese abana b'abakene bazaba abande ? Ko twari twizeye ko twatoye Kagame kubera ko azatuvuganira, none kuki ibyo yemeye bidashyirwa mu bikorwa ?”
Uwo mubyeyi ngo yimwe icyemezo cy'ubukene yagihawe n'inzego zo hasi izo hejuru mu karere zimutera utwatsi ngo afite ingufu zo gukora.
Cyakora siko hose ariko byagenze. Hirya no hino mu cyaro ho hari aho ubuyobozi bwafashe icyemezo cyo kugenzura niba ababyeyi bubahiriza inshingano zabo zo gushyira abana babo mu mashuri, bakaba barashyizeho n'ibihano ku babyeyi batazabyubahiriza. Ngo ntacyo bitwaza kuko umwana yigira ubuntu kandi bakaba batamusaba ko agira umwenda mwiza wo kwigana.
N'ubwo ibyo bibazo bihari ariko, uyu mwaka umubare w'abana batangiye mu mashuri abanza n'ayisumbuye wariyongereye cyane ugereranije n'umwaka ushize.
Ibyo ahanini bikaba binagaragazwa n’uko mu byaro aho wasangaga abana baragiye cyangwa bafatanije n'ababyeyi mu mirima igihe cy'amasomo bitakigaragara cyane.


text:
Rwanda | Nyamagabe: Umuganda wo muri uku kwezi wabyajwe umusaruro hirya no hino mu mirenge.
Umuganda usoza ukwezi k’ugushyingo wabaye kuri uyu wa gatandatu tariki ya 24/11/2012 mu karere ka Nyamagabe wakozwemo ibikorwa byinshi bigamije gufata neza ubutaka, kuzamura imibereho myiza y’abaturage ndetse no kunoza imibanire n’abandi.
Abaturage bo mu murenge wa Gatare bakoze umuganda wibanze ku bikorwa byo kubaka icumbi ry’abarimu, gusibura imihanda aho isuri yari yarayifunze ndetse hanakorwa amatora yo kuzuza inzego z’ibanze zari zituzuye mu midugudu, mu kagali ndetse n’abunzi.
Nk’uko umunyamabanga nshingwabikorwa w’umurenge wa Gatare, Nkunzi R. Celestin abitangaza, ngo mu rwego rwo kwitegura isabukuru y’imyaka 25 Umuryango FPR-Inkotanyi umaze ubayeho, habereye ibirori byo kuwizihiza mu tugari twose, bisozwa n’igikorwa cyo kuremera abatishoboye bafite ikibazo cy’imirire mibi mu ngo zabo borozwa inka. Mu murenge wose hakaba haratanzwe inka 38 n’ingurube 4.
Mu murenge wa Nkomane umuganda usoza ukwezi wakorewe mu kagari ka Bitandara, mu mudugudu wa Buhanzi aho abaturage bifatanyije n’Ubuyobozi bw’umurenge ndetse n’ingabo z’Igihugu bateye ibiti ibihumbi 17 bivangwa n’imyaka mu rwego rwo kurwanya isuri, iki gikorwa kikaba kizaikomeza kuko umurenge ufite ibiti bisaga ibihumbi 700 bizaterwa mu mirima, usibye iby’imbuto bingana n’ibihumbi 30.
Nyuma y’uyu muganda kandi abaturage bahawe ibiganiro ku ihohoterwa rishingiye ku gitsina, ingaruka zaryo n’amategeko ahana iki cyaha, ndetse banaganirizwa ku mutekano w’igihugu no hanze yacyo nk’uko umunyamabanga nshingwabikorwa w’umurenge wa NKOMANE, Nyandwi Eliezer abitangaza.
Abaturage bahawe umwanya wo gutanga ibitekerezo kandi bemerako nta mwanzi ushobora kubinjiramo kuko amarondo bagiye kuyitaho ndetse no kuzuza ikayi y’abinjira n’abasohoka.
Mu murenge wa Mbazi kandi uyu muganda wahariwe kurwanya isuri hakaba haratewe ingemwe za kawa zigera ku 2800, hakaba haranatangirijwe iminsi 16 yo kurwanya ihohoterwa mu Karere ka Nyamagabe.
Mu ijambo yagejeje ku baturage bari aho nyuma y’umuganda, Mugisha Philbert, Umuyobozi w’Akarere ka Nyamagabe yabasabye gufata neza ubutaka bwabo barwanya isuri ku misozi ndetse banatera ibiti binyuranye kugira ngo bifate ubutaka.


text:
Muri iki gihe aho ababyeyi bahugiye gushaka imibereho, usanga mu miryango myinshi ababyeyi batagira umwanya uhagije wo kwita ku bana ubwabo,. Ibi rero bigira ingaruka ku bana kuko baba bakeneye kubonana n’ababyeyi babo bombi kugirango bakure bameze neza bumva bakunzwe kandi bashyigikiwe.
Nk’uko twabigejejweho n’umwe mu bakora ibijyanye no kurera abana bato Diane Muhimakazi, ababyeyi bagira akazi kenshi baba bagomba no kumenya ko abana babakeneye cyane ntibabatererane.
Dore rero ibikorwa bimwe ababyeyi bakorana n’abana babo bitangije akazi kabo kandi n’umwana akababona.
1. Kuganira : byibura buri munsi wagombye kugira umwanya uganira n’abana , ukumva ibintu biri mu mwana, ibyamubabaje, ibyamushimishije. Abana bato batazi kuvuga bo baba bakeneye guterurwa, bakakurira, bagakurura imisatsi yawe, bakakuryamaho , ukabavugisha, ukabaririmbira n’ibindi.
2. Kugendana n’umwana : Ni byiza ko umubyeyi ajyana umwana muri gahunda zitandukanye zitabangamira umwana nko gusura incuti, guhemba ababyaye, mu bukwe, mu muganda, mu rusengero, mu isoko, muri restaurant, n’ahandi hashoboka. Ibi rero bifasha umwana kuba hafi y’umubyeyi , gukura akunda abantu, ibyo kandi bimufasha no kumenya uko yitwara ahandi hatari iwabo. Irinde kujyana umukozi mu gihe wajyanye n’umwana kuko aba akeneye kuba hamwe na we.
3. Gukina n’umwana : ni ukuvuga kujya mu mikino y’umwana, ukambara nka we ukareka akaba ari we uyiyobora, ugakora ibyo agusabye, ukemera kwiyanduza nka we, nubwo bakora amakosa ukabareka ntubahe amabwiriza. Ibi bibafasha gufungura imitima yabo bakakubwira ibibarimo.
4. Kumufasha imyitozo yo mu rugo (homework) : Umwana kandi wa mufasha igihe ari gukora imyitozo aba yavanye ku ishuri , ukamuganiriza ibijyanye n’ibyo yiga ukumva ibyo akunda nawe bikagufasha kumenya uko wamuyobora mu byo azakora (professional orientation).
5. Kumutwara ku ishuri cyangwa kumugeza kuri bus : muri iki gihe muboneraho kuganira iby’ishuri, ndetse n’ibindi by’ubuzima busanzwe.
6. Kwiyogereza umwana : ibi ni byiza kuko uba ukora ku mwana, ndetse unaboneraho kureba nib a nta hantu hafite ikibazo ku mubiri. Nubwo utamwoza buri munsi ariko byibura muri week end wamwoza, ukamucira inzara, ukamwogosha cyangwa ukamutwara muri salon.
7. Kujyana umwana ku kazi muri weekend : mu gihe bibaye ngombwa gukora muri week end ushobora kujyana n’umwana bitewe n’akazi ukora kandi bitabangamiye umwana cyangwa ngo habe hari icyo yakwangiza ku kazi ushobora kumutwara ukamutwarira n’ibikinisho bye akaba ari iruhande rwawe mu gihe uri gukora,
8. Ibindi : Kumuryamisha, kumusasira, gutunganya imyenda ye muri hamwe akajya akubwira iyo akunda niyo yanga n’iyo inshuti ze zambara, kumugaburira ukamenya ibyo yariye.
Izi ni ingero zimwe ariko buri wese ashobora kugira izindi bitewe n’ubuzima abayeho ndetse n’imyaka abana bafite . Ni byiza kuzirikana ko iminsi y’ubuto bw’umwana wawe itazagaruka kandi ko aricyo gihe cyiza cyo kumubibamo ibyo ushaka kuzamubonamo nakura.
Urwego News
Imyororokere
Ibintu 7 byafasha umubyeyi ugira akazi kenshi kwita ku bana.
Muri iki gihe aho ababyeyi bahugiye gushaka imibereho, usanga mu miryango myinshi ababyeyi batagira umwanya uhagije wo kwita ku bana ubwabo,. Ibi rero bigira ingaruka ku bana kuko baba bakeneye kubonana n’ababyeyi babo bombi kugirango bakure bameze neza bumva bakunzwe kandi bashyigikiwe.


text:
Umukobwa wanjye aterwa ipfunwe no kuba ndi nyina
Muraho neza basomyi b’uru rubuga.
Nagirango mumfashe kuko numva ndemerewe cyane.
Nkiga mu mashuri yisumbuye nakundanye n’umugabo wubatse ntabizi aza kuntera inda yanga kumfasha ahubwo ansaba kuyikuramo ndabyanga. Ubuzima bwambanye bubi mpagarika amasomo burundu , iwacu baranyirukana nkajya njya guhingira amafaranga.
Umwana amaze kugeza imyaka ine naje muri Kigali ntangira gucuruza agataro. Nza no guperereza menya aho uwo mugabo wanteye inda ataha. Abantu bangiriye inama yo kurega uwo mugabo akajya amfasha. Nagiye mu buyobozi bamutegeka kujya amfasha. Yarabyemeye amfasha kumushyira mu ishuri ariko yaramwishyuriraga gusa singire aho mpurira n’amafaranga.
Nyuma yaje kunsaba ko yamujyana akajya amufashiriza iwe ndabyanga ariko amaze kugeza imyaka irindwi aramushuka aramutwara. Nakurikiranye amakuru menya ko nta kibazo afite murekerayo.
Naje no gushaka umugabo ariko mubwira ko mfite umwana nabyaye cyera. Ubu rero umukobwa wanjye yarakuze afite imyaka 16 yiga mu mashuri yisumbuye ndetse mu kigo cyiza kuko kwa se barifashije. Ubusanzwe najyaga kumusura bakamumpa akanganiriza akaza no kunsura mu rugo akarara.
Aho amariye kuba agakumi rero ntagishaka ko nitwa nyina. Ku buryo nigeze kujya kumusura aho yiga akanga kuza kunsuhuza nkarinda ntaha yanze kuza kundamutsa. Ntagishaka kuza kunsura ndetse we ubwe yanyibwiriye ko abona mutera ipfunwe ngo ntari nkwiriye kwitwa nyina.
Ubu umutima wanjye uhora uremerewe cyane iyo nibutse uburyo namuruhanye akiri uruhinja n’ubuzima bubi nanyuzemo ngo akunde abeho.
Mumfashe mungire inama kuko ndaremerewe cyane.
Agasaro.com
Ukeneye kugisha inama watwandikira kuri agasaromagazine@gmail.com
Ibitekerezo byanyu
-
Komera mubyeyi, Humura wihangayika cyane, abana bageze muri kiriya kigero cy`ubwangavu niko bamera baba bashaka kwereka bagenzi babo ko ari abantu baturuka iwabo hakize, bashaka kugaragara neza muri byose ariko nyine bishirana n`iriya myaka, igikuru n`uko akuzi nyuma y`igihe gito azakugarukira agusabe imbabazi kandi akumenye nk`umubyeyi
-
Ohhhhh. Mbega agahinda. Urababaye disi kandi umubyeyi wese yakumva. ndi kwiyumvisha umuhangayiko wagize umaze guta ishuri niwanyu bakwirukanye. ndi kubona ufite agataro ku mutwe nuruhinja mu mugongo. mbega agahinda !!! gusa buriya icyabimuteye nta kindi ni papa we wamukwangishije. yamubwiye bibi byinshi anakubeshyera bien sur, niho umwana yakuye urwo rwango rwose. gusa humura !! uriya mwana bizamugaruka naba mukuru !! nawe aracyafite ibitekerezo bya cyana niyo mpamvu ashobora kuba yaremeye amabwire. inama rero naguha, ntuzahweme kumuhamagara kuri phone niba ayifite, yewe no kumusura uzakomeze umusure, yange kugusuhuza ariko wagiyeyo. avec le temps azabyibazaho kandi sinshidikanya ko azakugarukira.
ikindi nuko wazegera abarezi be ku ishuri, ukazabaganiriza icyo kibazo, wenda hari icyo bazabigifashamo. ikindi nuko utahwema kwereka iki kibazo Imana kuko niyo ya mbere ishobora guhindura umutima wumwana wawe. Imana ibigifashemo nshuti !!
-
Mubyeyi rwose ibyo wahuye nabyo birakomeye ariko humura. Koko ntakiryoha nkumwana ninayo mpanvu wahisemo kumuruhana nubwo we atabizi. Dore inama nakugira ;
1. Shaka uburyo bwose wamubona mwiherereye kandi kuburyo utamugaragariza ko wahahamutse maze umuganirize umenye impanvu yunva umuteye ipfunwe. Nusanga bifitanye isano nubuzima wabayeho werure ubwire umwana ukuri ariko utagamije gusesereza se, kandi umwigishe ko byose bibaho mubuzima ariko bishobora guhinduka bikaba byiza. Nusanga bifitanye isano nimiterere y’umwana, uzamwihanganire wowe ukomeze kumuganiriza neza nkumubyeyi umwereka inzira nziza umwibutse ko nawe azabyara bityo ko akeneye gukurana umutima mwiza wumwana mwiza ukwiye kumenya agaciro kababyeyi be kugirango nawe azabitoze abe maze abeho ubuzima bwiza
2. Genzura niba ntagikintu wahemukiye umwana biturutse kumyifatire yawe itarabaye myiza bityo bigatuma umwana agira ipfunwe. Usanze aribyo wacabugufi ukamusaba imbabazi ukamubwira icyabiguteye ndetse ukamwizeza ko wafashe ingamba ko bitazongera.
3. Menya ko umwana wawe akiri muto kandi ari mumyaka igoye, mwihanganire, ntukamusharirire nubwo bigoye ahubwo uge umugaragariza urukundo kurushaho. Iyo niyo nshingano yakibyeyi naho wapfa uyumunsi ntazabura kukubona nkumunyamumaro mugihe azamenyera ko ibyo yakoraga atari byiza.
4. Ntukunve ko ibyo wakoreraga umwana wawe agomba kubikwitura byose, abikwituye byaba ari amahirwe ariko uge unezezwa nuko wujuje inshingano zawe nkumubyeyi kandi ukomeze guharanira ko wuzuza inshingano zawe nkumubyeyi mwiza. Icyonzi nuko igihe iyo kigeze umwana amenya ukuri akamenya umubyeyi icyo aricyo. Komeza umugaragarize urukundo.
5. Inama ikomeye kuruta izindi nuko wamusengera ku Mana kuko Imana niyo ihindura umutima wumuntu. Gusa mugusenga kwawe ugomba kubanza ugasesengura ko ibyo navuze haruguru haribyo wakora.
Imana iguhe icyo umutima wawe wifuza kandi komera kunshingano yakibyeyi
-
Yoo birababaje .inama natanga niyo : mbese muri ubwo buzima wabayemo ukimara gutwita no kumubyara nta kosa waba warakoze yaba yarabibwiwe nabandi cg ise ? Bakaba barabimubwiye bikamutera kukwanga ngo umusabe imbabazi ? Nimba ntaryo uzamusange kwishuri ubisabe abayobozi bamuguhe umuganirize uko wamutwise nubuzima ubwose wabayeho bwose nta nakimwe usize nuko yagiye kubana na papa we nawe azakubwira iki muri kumutima Ubundi nawe azasigara abyibazaho bimutere guhinduka umubwire ko ubabazwa uko atagufata nk’umubyeyi we
-
Mubyeyi urababaye pe ariko reka nkubwire humura !ndabona ashobora kuba atazi iyi realite yose utubwiye.ukwiye rimwe kuzamwicaza ukamuganiriza ukamubwira ukuri kose k’ubuzima waciyemo ndetse ukamubwira ko usa gutyo kuko wamwitangiye ngo abeho,ko kuba yaragiye kwa se atari ukumuta ahubwo wemeye kumuhara kugira ngo abeho neza.umubwire ko umukunda kandi uzamukunda iteka ryose.nzi neza ko ururkundo umufitiye rururta kure umubabaro ufite.umubwire ko ubibona ko atakwishimiye ariko unamubwire ko wamubabariye.ko witeguye kumwakira igihe cyose azaza agusanga.ubundi umureke ntukamuhate.gusa wowe ujye ukomeza umwiteho umusure,umuhamagare azagaruka hamwe no gukura no gusobanukirwa.
-
Mubyeyi ihangane .Inama nakugira nuko wazajya kwishuri rye ukabitekerereza abayobozi noneho bakaguhuza nawe ukamusaba kukumva ukamubwira byose ntacyo umuhishe ariko utavuga papa we nabi ukamubwira ukuntu wamuruhanye nimpamvu yatumye ureka akajya kuba kwa se ko byarukugirango ubeho neza ataruko warumwanze.niba ntarindi kosa wamukoreye nawe azakubwira impamvu atakwiyumvamo .murakoze
-


text:
Burera: Nta kabari kagomba gufungurwa mu masaha y’akazi
Umuyobozi w’akarere ka Burera arasaba abaturage bose bo muri ako karere kureka kujya mu tubari mu gihe cy’akazi mu rwego rwo guca ubusinzi bitabira umurimo. Sembagare Samuel asaba abayobozi batandukanye More...
Kayonza: Ubusinzi ni kimwe mu bintu byatumye ubukungu bw akarere busubira inyuma
Ubushakashatsi buherutse gushyirawa ahagaragara [EICV 3] bwakozwe hagamijwe kureba uburyo abaturage b’u Rwanda bava mu nsi y’umurongo w’ubukene, bugaragaza ko ubukungu bw’akarere ka More...


text:
Imana ibasha gukora ibiruta cyane ibyo usaba ! Alice Rugerindinda
“ Akira ishimwe Mana yanjye , kuko wakoze ibyo ntakekaga, ibyo kwizera kwanjye kutashyikiraga, n’umutima wanjye ntubitekereze”
“ Nuko ibasha gukora ibiruta cyane ibyo dusaba ndetse n’ibyo twibwira byose nk’uko imbaraga zayo ziri zidukoreramo, icyubahiro kibe icyayo mu itorero no muri Kristo Yesu kugeza iteka ryose n’ibihe bidashira. Amen” Abefeso 3:20
Iri jambo riramfashije cyane murino minsi. Ndimo kwibaza ku Mana ibasha gukora ibirenze cyane ibyo nibwira ndetse n’ibyo nsengera , nkumva n’Imana y’igitangaza. Imana ishimwe.
Abisirayeri yarabibakoreye, ngo ubwenge bwabo bunanirwa kubyakira ngo bakajya bumva bameze nk’abarota, mu yandi magambo badashobora kubishyikira.
“ Ubwo Uwiteka yagaruraga abajyanyweho iminyago b’ I Siyoni, twari tumeze nk’abarota. Icyo gihe akanywa kacu kari kuzuye ibitwenge, n’indimi zacu zari zuzuye indirimbo… Uwiteka yadukoreye ibikomeye natwe turishimye, Zaburi 126:1-3
Kubwo kudasobanukirwa iri jambo, hari igihe umuntu aba yarashyize akadomo ku bibazo bye, akumva ntakundi yarabyakiriye, akumva ko n’Imana ntacyo yabikoraho! Ariko naratangaye cyane nongeye gusoma aya magambo , nasanze nabyabindi nari narashyizeho akadomo numva ko nta maherezo yabyo, Imana yo irabishoboye, yashobora kubihindura mu izina rya Yesu Kristo.
Mu itangiriro ibice 15 guhera ku murongo wa mbere, Imana yabwiye Aburahamu ko izamugororera, nawe ahita asubiza ati ingororano uzampa zizamarira iki kandi Eliyezari w’Umunyadamasiko ariwe uzaragwa ibyanjye, kuko nta mwana wampaye! Ni igitangaza. Abram we yari yaramaze gushyiraho akadomo ataziko ibyo Imana yibwira kumugirira ari ibyiza atari ibibi.
Imana ishimwe: “ Erega nzi ibyo nibwira nzabagirira, ni ibyiza si ibibi” Yeremiya 29:11
Humura Eliyezari siwe uzaragwa ibyawe! Imana ishimwe.
Mbega ukuntu ubwonko bwihuta, mbega ukuntu ibitekerezo byacu bitujyana kure kandi bitwibagiza ibyo Imana igambiriye kuri twe!
Icyampa Imana ikabasobanurira aya magambo mukayumva neza. Imana ibasha gukora ibiruta cyane ibyo twibwira n’ibyo dusaba.
Yivugiye imbere ya Mose ko ari Imana Ishoborabyose kandi ko ntacyayinanira. Imana ishimwe.
Ese mu buzima bwawe, haba hari ighe Imana yigeze kugutunguza igitangaza ukamera nk’urota, ukumva ari ikintu kirenze cyane icyo wasengeye! Yesu abahe umugisha
Imana ibishoboye byose, wowe rinda ubucuti bwawe n’Imana ntibugire ikibuhungabanya.
Alice


text:
Nta mateka yuzuye wasanga mu Rwanda uretse ayo abahawe ububasha n’abategetsi bategekwa kubuganiza mu Banyarwanda.
Amateka y’igihugu atanye cyane n’amanyanga akoreshwa n’abategesi bagenda basimburana ku ntebe y’ubuyobozi bw’Igihugu, kuko amateka ni urukurikirane rw’ibintu byabaye, byaba byiza, byaba bibi kandi bikagomba kwemerwa nta kubironga mu marangamutima.
Mu Rwanda ho si ko bimeze, kuko Abanyarwanda , guhera kera bafashwe bugwate n’abategetsi bishyiraho bifashishije ibyemezwa n’inzu bakomokamo, aho usanga umwami yarasimburaga se biturutse ngo ku byateganijwe n’abiru. Muri aya mahame y’abiru ariko umuntu ashobora kwibaza amanyanga yahakorerwaga. Urugero rutari kure ni iyimikwa rya Yuhi Musinga, wimitswe hadakurikiwe ubushake n’irage bya se Kigeli Rwabugiri, ahubwo hagakurikizwa amatiku yari yateganyijwe na nyina Kanjogera na basaza be Kabare na Ruhinankiko, bashakaga ko umwana wabo, Musinga aba umwami maze ingoma y’abega igakomeza gushikamira u Rwanda. Aha se umuntu yavuga ko abiru bigeze babigiramo uruhare? Habe na mba, kuko ibyabereye ku Rucunshu, aho uwagombaga kwima ingoma, Rutalindwa, yishwe n’inzu ye yose, bityo ikazima, kugira ngo hazimikwe Musinga wari ukiri na mutoya. Ni cyo abasesengura bise Kudeta ya mbere yabaye mu Rwanda. Nta ruhare rero abiru b’icyo gihe babigizemo.
Yuhi Musinga wimye ingoma akiri umwana wavuga ko yategetse ate, mu gihe yari akikijwe n’ibisahiranda nka Kabare na Ruhinankiko, utibagiwe na nyina bose bifuzaga ko ibyo bakoze bitamenyekana, ubavuguruje akicwa cyangwa agacirwa ishyanga? None se aya mateka y’igihugu ababaje hari ubwo yakosowe? Icyabaye ni uko Musinga amaze gukura mu bitekerezo yakomeje mu murongo wa ba nyirarume na nyina, maze agerekaho no guhangana n’abazungu, batashimishijwe n’imigirire mibisha yahozeho mu Rwanda yo kwica nta rubanza uwo umwami atanze wese. Ngo umwami yari nyiri ibintu n’abantu bivuga ko yari afite uburenganzira bwo kwica uwo ashatse, igihe abishakiye n’uburyo abishatsemo. Ingero mu Rwanda ni nyishi aho umwami, biturutse k’uko yaramutse yashoboraga gutanga umuntu akicwa,bityo akaba ari we wenyine ufite uburenganzira bwo gutanga igihano cy’urupfu. Nta rundi rukiko rwabagaho mu Rwanda, usibye itegeko ry’umwami. Mwibuke urutare rwa Kamegeri warutwikiweho, kubera ko yari yabwiye umwami ko igihano cyari giteganyirijwe umugome, kwari ugucanira urwo rutare rugatukura, maze akarujugunywaho aboshye, agashya agakongoka. Yego cyari igihano giteye ubwoba, ariko umwami na we ntabwo yagombaga kugihanisha Kamegeri. Kuko nubwo akeka ko yatanze ubutabera, ahubwo yashimishije abagaragu be, ahasigaye na we yerekana ubugome bwari bumurimo,
Biravugwa ko abazungu bagize igihe cyo gukorana n’ubwami batangazwaga cyane n’ubwo buryo bumeze nk’itegeko umwami yagiraga bwo kwambura uwo ari we wese ubuzima. Ibi ndetse bikaba ari cyo cyabaye igihato hagati y’abazungu n’ubwami, nubwo n’abazungu batari miseke igoroye, ariko nibura bari bavuye mu bihugu byumva ko ubuzima bw’umuntu ari intavogerwa. Ibindi byagiye bitanya umwami n’abazungu kugeza bamucira I Moba ho muri Congo, bisa nk’aho bikomoka muri ibi binyuranyo by’imitekerereze. Ariko rero ibi ndakeka ko byumvikana, kuko mu by’ukuri muri icyo gihe, twari imbere y’ihangana hagati y’imyumvire inyuranye, irangwa no gushyamiranya imibereho y’abantu bayobowe na filozofiya y’inyuguti, irimo kwandika no gusoma, ukabashyamiranya n’abandi batigeza bahura n’ubu bumenyi; mbese abamurikiwe n’abakiri mu mwijima w’ubumenyi. Ikimenyimenyi gisobanura ko icyo gihe abanyarwanda bari mu icuraburindi ni nk’imvugo isobanura ko nta kindi gihugu kibaho kitari u Rwanda. Washoboraga kumva, ndetse na vuba rwose, umuntu abajije nk’umunyeshuri wiga mu mahanga ati muri urwo Rwanda rwanyu muturusha iki? Bisobanura ko nta kindi gihugu kiba mu mutwe we usibye u Rwanda.
Imitekerereze nk’iyi rero ni yo yagombaga kunyuranya abo bazungu n’abo bari baje gukoloniza.
Ibintu ntibyigeze bihinduka cyane no mu minsi yakurikiye
Nubwo abasimbuye ingoma ya cyami bari batezweho gusoma amateka y’igihugu ku buryo bunyuranye, si ko byagenze. Abanyarwanda tujye twemera amateka yacu. Ingoma mputu ya Kayibanda yavuye muri Revolisiyo ya 1959, iyo iza kugaruka ku kibazo cy’ubuhunzi yari yateje, u Rwanda ntiruba rwarabaye agatobero nk’uko rumeze ubu. Impunzi na zo zari ziri mu mahanga, iyo zishaka uko zumvikanisha ibibazo byazo ku buryo bw’imishyikirano, ibintu ntibiba byaragombye kugera iyo byageze, ngo dupfushe abantu bangana kuriya kandi binasige inzangano zitazigera zishira, kubera ko ari zo ubutegetsi buriho ubu bwifashisha. Ndaza kubyerekana.Yaba Perezida Kayibanda, yaba Perezida Habyarimana, nta n’umwe wigeze agira ubushake bugaragara bwo kumva ko hari abandi bana b’u Rwanda batarurimo, ahubwo bakoraga ibishoboka byose n’ushatse gutaha kandi nta ntugunda ateye agasubizwa ishyanga shishi itabona. Iri ni ikosa ry’amateka rikomeye, rirangwa n’ubwoba no kwikanyiza byaranze izo Repubulika zombi.Biba byarashobotse ko mu mibanire y’u Rwanda n’ibindi bihugu, aho gusaba gusa imfashanyo y’amajyambere kimwe n’inkunga ya gisirikari, haba harongeweho n’irindi shami ry’ububanyi n’amahanga ryumvisha abadutera inkunga uburemere bw’ikibazo cy’impunzi. Ubusanzwe nta muntu n’umwe ufite uburenganzia bwo guheza umwenegihugu hanze yacyo. Mujya mwumva Kagame avuga ngo ikimubabaza ngo ni uko bamwe yabemereye kugaruka mu Banyarwanda, ngo atabamariyemo umujinya wose ngo bagire icyo bajyana. Iyi mvugo igaragaza ko abanyarwanda ari abari imbere, kandi na bwo atari bose, abari inyuma y’igihugu bakitwa abanzi, iyi mitekerereze yo kumvikanisha ko Perezida ari we ufite ububasha bwo kugena ugomba kuba cyangwa kutaba umunyarwanda, kandi yarabivukanye; iyi migirire ni yo izatinda igaturikamo intambara yindi. Ntabwo ikiremwamuntu ushobora kugihatira aho kiba, kitabishaka, kamere y’ubwigenge iba mu muntu imutegeka guharanira ubwigenge bwe. Kagame rero nabimenye, ko arimo kugirira nabi abanyarwanda abashyamiranya ngo akunde yihaze, ariko amaherezo bizamugaruka. Yari akwiye kuba yigira ku cyamugize icyo ari cyo wa mugani we, akava mu miteto ngo yubatse inzu ngo nta wayimuteramo. Amenye ko yibeshya, kuko ni ko amateka abivuga kandi amateka ntabeshya, amateka nyayo ahora ari ukuri. Mu gihe abanyarwanda bari bategereje ko FPR yabeshyaga ko izanye demokarasi, batunguwe no kubona FPR na nyira yo bagarukanye bwa bugome bw’ubwicanyi, busumba kure ubwo ku ngoma ya cyami.
Ingoma ya Kagame ishingiye ku gucurika amateka
Ni nde waketse ko muri iki kinyejana hariho umuntu utekereza ko ari we kamara, areba intwaro zicurwa, areba inama zikorwa, areba amasezerano yo kumvikana asinywa hirya hino, maze we akanangira ngo azigira ingunge idakoreka, ngo ntawe bazavugana nk’aho ari we ufite ukuri wenyine; ngo uzabigerageza ntazamenya ikimukubise n’ibindi. Ibi bitekerezo biranga umuntu utekereza mu binyejana byashize. Bihinduka agahomamunwa iyo kugira ngo abe yicaye aho yicaye hariya na byo byanyuze mu biganiro. Umuntu yavuga ati abantu bamwe bibagirwa vuba.
Igihe cyari kigeze niba kitarenze ngo Kagame asubire mu mateka, maze ayabaze na yo amuhe ibisubizo. Erega nta n’ikigoye kirimo, kuko amateka ya vuba kandi yagizemo uruhare amwibutsa ko iyo wanze kuganira n’uwo mutumvikana, amaherezo murarwana. Ikindi amateka yakagombye kumwibutsa ko ufite ubutegetsi ibyo yavuga byose, uri hanze ni we uba afite ukuri ,kuko nta gisobanuro ashobora gutanga kugira ngo yerekane ko afite uburenganzira bwo guheza abenegihugu hanze yacyo ngo yitwaje umutekano. Ahubwo abamufasha bamubwira ko ari we utera umutekano muke asunika abantu hanze y’igihugu. Akwiye kubimenya rero ko ibinyoma byose wahimba ushaka guheza umuntu hanze bigeraho bigashira ivuga,.Ikindi agomba kwibuka ni uko ibihe bihinduka: abo yishingikirijeho afata ubutegetsi bose barasimbuwe, bivuga ko agomba gutangira bundi bushya gusobanura ikibazo cye; ikindi kandi imibanire y’ibihugu igenda ihindura isura, ku buryo agaciro k’Akarere aka n’aka bihinduka vuba vuba. Urugero rutari kure ni urwo yari akwiye kuba yibuka kurusha abandi: niba abanyamerika n’abongereza baramufashije ngo abageze ku bukungu bwa Kongo, ubu noneho ntagikenewe, abo ba Mpatsibihugu bafite abandi bavugana batamukeneye. Uburemere yari afite ku munzani mu Karere warabogamye, ubu Kongo irakorana bya hafi na Afurika y’Epfo na Tanzaniya, na Angola ku buryo iyo Kagame yenze gusunutsa yo utuzuru ibi bihugu bibona yivanga. Intwaro yajyaga yifashisha ngo ahake Kongo zaguye ingese, izindi zarashaje. Yari akwiye kuva ibuzimu akajya ibuntu, kuko ishyamba ritakiri rweru kuri we.
Kagame n’abandi bamubanjirije baratinya amateka
U Rwanda rw’iki gihe rurasa n’uruyobowe nk’inkambi ya gisirikari, aho usanga kuri buri rwego rw’ubuyobozi hari umusirikari. Ntawe uyobewe amategeko ya gisirikari, twese tuzi ko ngo umukuru aba afite ukuri, kabone n’iyo yaba yibeshya ku buryo bugaragarira bose. Ni cyo kiri mu Rwanda. Mbese wagira ngo Kagame yiteguye kuba umwami, wa wundi wica agakiza uwo ashatse wese, ni we uca imanza nta bagabo batanzwe, ni we wigisha amasomo y’ubukungu n’ikoranabuhanga, ni we uteganya uburinganire mu buyobozi, ni we ushaka uko u Rwanda rumera nta we agishije inama, mbese ni we kamara, ku buryo ngo abanyarwanda bose basanze ari we wenyine wategeka u Rwanda rugaterera.
Nyamara iyo usesenguye neza imitegekere ye usanga ari imitegekere ishingiye ku gushyamiranya abanyarwanda, ngo batazigera bashyira hamwe, bakamuvana « indya » mu kanwa. Porogaramu zose zikorwa n’ubutegetsi bwe ni cyo zigamije, akagerekaho ko anatinya bikomeye igihe kirimo kumwotsa igitutu, aho agomba kwema akerekana uruhare rwe rwose ku byabaye mu Rwanda, atari biriya akangisha yigira uwarokotse kurusha abandi. Agomba kuzasubiza ibirego byose bimuri ku mutwe by’ubwicanyi bwose bwateguwe na we kugira ngo agere ku butegetsi. Ibi ndetse ni byo birimo kugenda bigaragara mu myifatire ye igenda ihindagurika. Koko rero agitangira yerekanaga ko byose byubakiye ku rutugu rwe, ko icyo ashatse cyose gikorwa; ko nta muntu n’umwe wavuguruza ibyo atekereza, ko ari we wenyine nyir’u Rwanda. Nyamara gahoro gahoro ibyari bigize fondasiyo y’ibyo yemera biragenda bihunguka nk’amababi y’igiti cyo mu cyi. Ibirego byose mu mfu zinyuranye z’abanyarwanda, baba abanyapolitiki, baba abaturage basanzwe, izi manza zose zirabitse kandi arazizi; ubukungu bw’u Rwanda kimwe ndetse n’ubuyobozi byatangiye gukemangwa no kurwanywa, abamushyigikiye umwe umwe baragenda bamuvaho, bamwebapfa anabiyiciye, abandi bamuhunga kandi bakamushyira hanze; inshuti nk’uko nabivuze haruguru, nyinshi zari zinakomeye ziragenda zisimburwa (Clinton, Blair n’abandi), cyangwa zigatangira kumuhunga kuko zidashaka kuzasangira ibirego. Ariko ikiruta ibindi muri ibi ni uko Abanyarwanda ubwabo bagenda bahumuka bakanamenya n’ukuri. Uko iminsi igenda ihita indi igataha, ni na ko ukuri ku miterere ya politiki ya Kagame n’agatsiko ke igenda isesengurwa ikajya ahagaragara, abamwibeshyeho bakamenya uwo bakorana na we, abamuyobotse bibeshya cyangwa bajyanywe n’inyungu zinyuranye bakazisanga basangira ibyaha, kuko baca umugani ngo « nyamwanga kumva ntiyanze kubona ». Uyu mugani na wo ukaba uri mu murongo w’amateka. Amateka urayasiga, ariko yo ntakureka ahora akugiraho ingaruka, ari byo bituma kenshi na kenshi abanyarwanda dusarura ingaruka dukomoka ku mateka y’igihugu cyacu.
Nanzura nasaba ko inama twari dukwiye kwigira twese, n’abo barimo gusinda ubutegetsi i Kigali, ni uko ntawe uheza iby’isi, kandi ugira ineza ukayisanga imbere; wagira nabi na byo bikaba uko. Bikaba rero ari byiza guhitamo kugira ineza, kuko ni yo nawe uzasanga imbere.Tukareka amateka akatubera umujyanama uruta abandi kandi tukicisha bugufi, tukareka ndi igabo itagihaha. Ibi abategetsi b’u Rwanda nibabyumva ibintu bizaba bitangiye kujya mu buryo, nibanangira ntibabyumve bazanirengere ingaruka zabyo. Simbateze iminsi nabagiraga inama.
Emmanuel Senga


text:
ISOMORYAMBERE
Igitabo cy’Umuhanuzi Yoweli (Yow 4, 12-21)
Uhoraho aravuze ati 12« Amahanga nahaguruke azamuke, agane ku kibaya cyitwa “Uhoraho mucamanza”, kuko ari ho ngiye kwicara ngacira urubanza amahanga yose abakikije. 13Nimucyamure umuhoro kuko isarura rigeze ; nimuze mwenge dore urwengero ruruzuye, n’imivure irasendereye, kuko ubugome bwabo bukabije ! 14Ngizo inteko z’imbaga nyamwinshi mu kibaya cy’imanza, kuko Umunsi w’Uhoraho wegereje, ukazahigaragariza. 15Izuba n’ukwezi bizijima, n’inyenyeri ntizizongera kumurika. 16Uhoraho yivugiye i Siyoni, ijwi rye ryumvikanira i Yeruzalemu ; nuko ijuru n’isi birakangarana ! Naho umuryango we Uhoraho azawubera ubuhungiro, abe n’ubwihisho ku Bayisraheli. 17Bityo muzamenya ko ndi Uhoraho, Imana yanyu, nkaba ntuye i Siyoni ku musozi wanjye mutagatifu. Yeruzalemu izaba ahantu hatagatifu, abanyamahanga ntibazongera kuhanyura ukundi ! 18Uwo munsi imisozi izarengwa divayi nshyashya, imisozi itembeho amata, amazi atembe mu migezi yose ya Yuda. Isoko izavubuka mu Ngoro y’Uhoraho, ivomerere ikibaya cy’Iminyinya. 19Misiri yo izaba ikidaturwa, na Edomu ihinduke ubutayu, bazize ubugome bagiriye abahungu ba Yuda, kuko bameneye amaraso y’indacumura mu gihugu cyazo. 20Naho Yuda na Yeruzalemu bizaturwa ubuziraherezo, uko ibihe bigenda bisimburana. 21Ni koko : nzahora amaraso yabo yamenwe, nta we uzasigara adahorewe, maze jyewe Uhoraho, nzature muri Siyoni. »
ZABURI (Zab 97 (96), 1-2, 5-6,11-12)
Inyik/ Ntungane, nimwishimire Uhoraho.
Uhoraho ni Umwami ! Isi nihimbarwe,
abaturiye inkombe nibasagwe n’ibyishimo !
Igicu cy’urwijiji kiramukikije,
ubutabera n’ubutarenganya ni ikibanza cy’intebe ye.
Imisozi irashonga nk’ibishashara,
mu maso y’Uhoraho, Umutegetsi w’isi yose.
Ijuru riramamaza ubutabera bwe,
maze imiryango yose ikarangamira ikuzo rye.
Urumuri rurasira ku ntungane,
ab’umutima ugororotse bakagira ibyishimo.
Ntungane, nimwishimire Uhoraho,
maze mumusingirize ubutungane bwe.
IBANGONDIRIMBO RIBANZIRIZA IVANJILI (Lk 11, 28)
AlIeluya Alleluya.
Hahirwa abumva ijambo ry’Imana, bakarikurikiza !
Alleluya.
IVANJILI
+ Luka (Lk 11, 27-28)
27Igihe Yezu yavugaga, umugore arangurura ijwi rwagati mu mbaga, aramubwira ati «Hahirwa inda yagutwaye n’amabere yakonkeje ! » 28Na we ati « Ahubwo hahirwa abumva ijambo ry’Imana bakarikurikiza ! »


text:
Ibikoresho :
Amavuta ya olive 150 ml
Bazirika (Basilica) 100g : wazibona mu masoko yo mu ahaba imboga, ijya kumera nka persil
Tungurusumu 10g
Utubuto pignons de pin 10g
Fromage 80g
Umunyu n’urusenda.
Uko bikorwa :
Ukoresheje paswari, sya basilica, tungurusumu , utubuto pignond de pin, fromage n’amavuta ya olive bibe pate
Ongeramo umunyu n ‘urusenda
Igihe pate yawe ifashe cyane ongeramo andi mavuta ya olive kungira ngo byorohe
Bika muri frigo, uyikoreshe hashize iminsi irindwi
Urwego News
Imyororokere
Isosi ya Bazilika
Ibikoresho :
Labels: guteka, ifunguro ribanza, igikoni